Жавоб: Сузиб бораётган кемаларда фарзларни ўтириб ўқиш икки имом наздида жоиз эмас. Лекин бош айланиши ўтириб ўқиш учун узр ҳисобланади. Денгиз ўртасида лангар ташлаб турган кема шамолда қаттиқ чайқалаётган бўлса, сузиб бораётган кема ҳукмида бўлади. Қаттиқ чайқалмаётган бўлса, масалан соҳилда турган бўлса, уни ичида фарз намозларни ўтириб ўқиш жоиз бўлмайди.\nТранспорт воситаларида намоз\nСавол: Транспорт воситаларида намоз ўқиладими?\nЖавоб: “Соғлом кишининг кема, поезд, самолёт ва автобус каби транспорт воситаларида фарзларни ўтириб ўқиши жоиз эмас. Лекин таяммум қилиш учун зарурий узрлари бор бўлса, жоиз бўлади.” (Ҳалабий, Радд-ул мухтор)\nЗарурий узрлар қуйидагилардир:\nСафарда намоз қандай ўқилади?\nСавол: "Сафарий" билан "мусофир" дегани бир маънога келадими? Сафарда намоз қандай ўқилади?\nЖавоб: "Сафарий" ёки "мусофир" сўзлари диний термин сифатида доимий юртидан маълум масофада йироқ сафардаги одам деганидир. Пиёда 3 кунлик масофадаги бир жойга бориш учун тураржойидан йўлга чиққан одам йўлининг икки тарафидаги қатор уйлар тугаган жойдан бошлаб сафарий бўлади. Ҳозир катта шаҳарларда чекка уйлар тушунчаси ҳам қолмаган. Шунинг учун катта шаҳарларда яшайдиган жойимизга яқин қабристон, фабрика, мактабдан ўтганда, яъни бир квартал ёки маҳалладан чиққанда сафарийлик бошланади.\nСтулда ўтириб намоз ўқиш\nСавол: Баъзи масжидларга стуллар қўйилган. Стулда ўтириб намоз ўқийдиганлар “Динда осонлик бўлгани учун сутлда ўтириб намоз ўқиймиз” дейдилар. Бу тўғрими?\nЖавоб: Тўғри эмас. Динда қийинчилик йўқ дегани “Сизга қийин бўлган ибодатни бажарманг ёки бу ибодатларни истаганингиздек ўзгартиринг” дегани эмас. Динимиз изн берган рухсатлардан фойдаланиш керак. Масжидгача келишга қурби етган одамнинг ерга ўтиришга кучи етмайдими.\nХасталикда намоз қандай ўқилади?\nСавол: Хаста одам намозларини қандай ўқийди?\nЖавоб: Хасталик турлича бўлади. Оёқда туролмайдиган касал намозни ўтирган ҳолида ўқийди. Ўтиролмайдиган эса ётган ҳолида имо билан ўқийди.\nҲадиси шарифда: “Хаста намозини оёқда туриб ўқий олмаса, ўтирган ҳолида, бунга ҳам кучи етмаса, орқаси билан ётган ҳолида имо билан ўқийди” деб марҳамат қилинди.\nЖавоб: Ҳар фарзнинг кечиктирлишини саждаи саҳв билан тузатиб бўлмайди. Масалан руку ва икки саждани кечиктириб бўлмайди. Кечиктирилса намоз бузилган бўлади. Қироатни ҳам кечиктиришга бўлмайди. Қироатни [Қуръон ўқишни] унутиб фақат Субҳонака (Сано) ўқигандан кейин руку ёки саждага борган одам, орқага қайтиб қироатни ўтагач, такрор руку ва саждага бориши керак. Акс ҳолда намози саҳиҳ бўлмайди. Чунки намозда тартиб, яъни фарзларни кетма кет бажо келтириш фарздир. Икки саждадан бири унутилиб намоз ичида эсга тушса, ўша заҳоти бир сажда қилинади ва намоз охирида саждаи саҳв билан тугатади.\nОхирги ташаҳҳудда (ўтиришда) Аттаҳияту ўқийдиган миқдорча ўтирмаган одамнинг намози ҳам саҳиҳ бўлмайди. Икки ракатли намозда иккинчи ракатда туриб кетиб учинчида ўтирса, 4 ракатли намозда тўртда ўтирмай бешда ўтирса, намоз саҳиҳ бўлмайди. Чунки фарз ўз ўрнида ишланмаган бўлади.\nСавол: Уч марта саждага боган ёки икки марта руку ишлаб қўйган одамнинг саҳв саждаси билан намози тамом бўладими?\nСавол: Замми сура, Фотиҳа ёки Қунут дуоларини ўқишни унутган инсоннинг саждаи саҳв қилиши керакми?\nСавол: Ўтириши керак бўлган жойда туриб кетган, масалан 4 ракатли фарзларда биринчи ташаҳҳудда ўтирмай туриб кетган инсон, саҳв саждасини қиладими?\nСавол: Фотиҳадан кейин, замми сурадан аввал хатолашиб Аттаҳяту ўқилса, саждаи саҳв керак бўладими?


Жорий йил 4 август куни Президент Шавкат Мирзиёев раислигида йиғилиш бўлиб ўтди. Унда пандемияга қарши курашиш бўйича мамлакатда олиб борилаётган ишлар атрофлича муҳокама қилинди.\nЙиғилишда Шавкат Мирзиёев эҳтиёжманд аҳоли билан ишлашда янги, шаффоф ва адолатли тизим йўлга қўйилишини маълум қилди. Президентнинг бугун имзоланган “Аҳолига давлат ижтимоий хизматлари ва ёрдам тақдим этиш тартиб-таомилларини автоматлаштириш бўйича қўшимча чора-тадбирлар тўғрисида”ги қарорига мувофиқ, мамлакатимизда Ижтимоий ҳимоя ягона реестри жорий этилиши белгиланди.\nДангал 6 август 2020 00:00\nЯна коррупция качонгача узимизни алдаймиз\nАнвар Ҳ 5 август 2020 15:16\nҲаммага баб-баробар бермагунча мана шунақа муаммолар бўлаверади. Қўшни давлатлар ҳам, европадаги барча давлатлар ҳам ўз фуқароларининг ҳаммасига ТЕНГ пул тарқатди.\nНега бу ишда давлат раҳбариятимиз бошқа давлатлатдан ўрнак олмади? Аҳир айнан халққа ёрдам учун деб катта-катта кредитлар олинган эдику?!\nОларда кирар жоним, берарда чиқар жонимми.... А?\nГули 5 август 2020 11:39\nХамма жойда таниш билишчик куйнидан тукилса кунжига\nкимсан 5 август 2020 04:15\nЯна таниш билишчилик эканда бирирчи навбатда урокда ва мошокда йуклар кейин етганича колганлар бечораларга шофтоли коки\nЎзбекистон янгиликлари » Сиёсат » Президент тез тиббий ёрдам ходимларига бериладиган мукофот пулларини ортиқча қоғозбозликсиз, ўз вақтида тарқатиш бўйича кўрсатма берди


Наби Жалолиддин. Юрак (ҳикоя) | www.ziyouz.uz\nБош саҳифа Ўзбек насри онлайн антологиясиНаби Жалолиддин (1962)Наби Жалолиддин. Юрак (ҳикоя)\nНаби Жалолиддин. Юрак (ҳикоя)\nУйғонди. Шифти пастак (унга шундай туюлди), деворлари оппоқ (аслида ҳозир хира оқиш) хона кўзларига кирди. Қизиқ, ўйлади у, тонг отдими ўзи? Нега тонгни сезмаяпти? Қуёш қани? Осмон қани? Устидаги чойшабни суриб ташлади. Ҳаво ҳам ғалати. Остидаги билқиллама жой энди танасига хуш ёқмаётгандек. Шу пайт кўзи хонанинг бир томонини энлагудек мовий пардага тушди. Дарвоқе, унинг ортида дераза бўлса керак. Ўрнидан турмоқчи бўлганда юраги қаттиқ санчди. Чап кўксини чангаллаб, нажот илинжида яна жойига чўзилди. Кўзларини юмиб, лабларини қимтиди, чап қўли билан юрагининг остини силади. Оғриқ аста-секин чекина бошлаганда миясига шу ўй урилди: яқингинада ҳам юраги мана шундай — икки кафт орасида мижғилагандай бураб оғриганди. Қачон эди-я? Кўксидаги оғриқ анча пасайиб, кўзларидаги парда кўтарилди. Эслади, қишлоқда — катта анҳор бўйидаги тол тагида ўтиришганида юраги бир ушлади.\nУни ёш қаламкашларнинг пойтахтда бўладиган анжуманига, янаки халқаро анжуманига таклиф этишди. Рангли, нақшинкор таклифнома келди. (Шундай бўлиши ҳам мумкин-ку, ахир.) У эса на хурсанд ва на хафа бўлди: ёши қирқни қоралаб қолди, ёш ёзувчи деса бўладими ўзи уни? Шундай пайтда ҳамиша ўттиз, қирқ ёшга кирмай ўлиб кетган, аммо буюк шоир ёки ёзувчи сифатида тарихда қолган ижодкорлар эсга тушади. Бироқ У уларни ўйламади. Эҳтимол, одамзотнинг ёшлиги чўзилиб кетаётгандир ёхуд халқаро анжуманларда қатнашчилар ёши шундай ўлчанса керак-да, деди-қўйди. Кейин, нега энди мени таклиф қилишди, ахир бундай бўлиши мумкин эмас-ку, мен кабилар пойтахтда тиқилиб ётибди-ку, дея ўйлади. Аммо саволларига жавоб кутмади, уларни ташига ҳам чиқармади. Энг аввал ошнаси Ҳабий (Ҳабибилло)ни чақирди. Орадан ҳеч қанча фурсат ўтмай, пачоқ дарвоза пинжида Ҳабийнинг кийими шалвираб турадиган озғин жуссаси, мижғиланган латтага ўхшаш юзи намоён бўлди. У ўқитувчи — инглиз тилид\nан дарс беради. Унга бундай шаклу шамойилни ичкилик инъом этганди. Шаробхўрлиги рост, бироқ дарсга ичиб кирганини биров эслолмайди.\n— Кўрмайсанми энди… — деб қўйди минғирлаб.\n— Зўр-ку, — деди кейин тамшаниб. — Буни ювиш керак, ошна.\n— Шунга арзийдими ўзи? — яна минғирлади У. Кимнингдир сигири туққанида ёки Сурма холанинг тул қизи эрга текканида, қўйингки, яна кўплаб ана шундай «тантаналар»да тўйиб-тўйиб ичганлари ҳозир эсига келмасди.\n— Нима деяпсан-эй, ахир бу международний анжуман-ку. Ҳозир Дийқондиям (Деҳқонбойни демоқчи) чақирамиз, — деди Ҳабий тараддудланиб. Сўнг ичкари томонга овоз берди: — Хотин, ҳозир келаман.\nДеҳқонбой ҳам икковига синфдош — ғирт бекорчи, «хотинбой акаси»нинг содиқ фуқароси. Унинг уйи уч-тўрт эшик нарида. Ҳали дарвозасини қоқмай у чорпахил гавдасини икки ошнасига ҳадя этди.\n— Тол тагига борамизми? — деди ҳали сўрашиб-сўрашмаёқ.\n— Аввал қуролланиш керак, — дея «қурол»га яраша пул чиқиш-чиқмаслигини ҳадиксираб чамалади Ҳабий.\n— Хайрият-эй, сендаям пул бўларкан, — деди Ҳабий ярми ҳазил, ярми чин оҳангида.\n— Машна десанг жа хапа бўб кетаман-да, — қовоқ уйди Дийқон.\n— Бугун мен эрийман, — деди У чўнтагидан бир даста пул чиқариб. — Ахир бу ўтириш менинг шарафимга-ку. Ма, — пулни Ҳабийга берди. — Иккита «бомба» ол, колбасаям…\n— Мана бу ҳақиқий шоирнинг иши бўлди, — дейишди тантанавор қилиб. Негадир улар Уни ёзувчи бўлса ҳам шоир деб аташарди. Жарангдорроқ туюлармиди.\n— Биз Сурма холадан ҳол-аҳвол сўраб турамиз. — дея У Дийқонни ўнг тарафдаги халқ «бўтка» деб атайдиган ихчам ёғоч дўконга бошлади. — Закискаси шияғда бўлатта, а?\nСурма хола бети қип-қизил (буни ҳар ким ҳар нарсага йўяди), бўлагина, ёши олтмишдан ошган кампир (шундай замонда уни кампир дейиш ҳам гуноҳ) эди. Қош-кўзидан ўсма-сурмаси (бўёқ-сўёғи) аримасди. Ким билади, ўзини яхши кўрармиди ёки яна кимларгадир яхши кўринишни истармиди. Бўткаси эса ҳов ўша замонларда ҳам бўлгувчи эди. Унда бу ерда эри раҳматли ўтирарди. Ўзиям қош-кўзи тутаб (яъни ёниб) турадиган чиройлигина одам эди. Маҳалла-кўйнинг айтишича, уларнинг бир ўғил, бир қизи кўпроқ Сурма холага тортганди. Ўғлини уйлашганидан сўнг қош-кўзи бинойидек эр қирчинида қайрилди. Биров у, биров бу, деди. Эр қаро ерга, ўғил хотинга кетди. Кўп ўтмай, Сурма хола тул боши билан қийралиб-чийралиб қизини чиқарди. Бироқ куёв бўлмиш келинни кўпам суявермади. Онасига қўшилиб ўтирса — ўпоқ, турса-сўпоқ деб юриб, бир йилга етмай юмшоққина ҳайдаб солди…\n— Невара катта бўляптими, ишқилиб? — Дийқоннинг унга ёқишга уринаётганлиги сезилиб қолди.\n— Иккита нон, бир кило помидор, ярим кило пиёз беринг, хола, — деди кейин чўнтагидан пул чиқариб.\n— Бўпти, Сурма хола, — деб қўйди беихтиёр Дийқон дўкондан нари кетишаркан. — Қизийзга салом айтинг.\n— Хўп, — деди кампир ҳамон кўзларини бир ёқларга яшириб. — Кўп ичишмагин, ҳўй, боллар?\n— Арағинг муздекми? — деб қолди толга яқин келганда Дийқон.\n— Билмадим, — битта арақни халтадан олиб чангаллади Ҳабий. — Арақдақа арақ.\n— Йўғ-э… — ишонқирамай унга қаради Ҳабий. — Оқиб кетса, омма…\nҲабий арақни қулочкашлаб анча нарига отди. Шиша «чўлп» этди-ю сувга чўкди. Учовлоннинг кўзи ўша ёқда — ана чиқади, мана чиқади. Йўқ, наздларида арақ сув бетига чиқиши лозим бўлган муддатнинг икки-учтаси ўтди. Аммо мудом шиша кўринмасди.\n— Арақни единг, ҳўй! — дея Дийқонга қўлини бигиз қилди Ҳабий.\n— Бор, обчиқ! — ўдағайлади Ҳабий. — Уч кишига битта арақ нима бўлади?\nДийқон қўлидагиларни ерга қўйиб, ечинди. Анҳор ёқасига келиб, аввал қулоғу бурнини хўллади: сув кирмасин дедими ёхуд танасини сувга мосладими, кейин ўтирган кўйи сувга калла солди ва оқимга қарши суза кетди — арақ тушган жойни мўлжаллади.\n— Пичоқ олмабмизу? — деди шимини ечайми-эчмайми деб турган Ҳабийга.\n— Унда пичоқ бўлади, — деди сўнг шим чўнтагидан чалбузар чиқариб. — Алкашда ҳамма нарса бўлади.\nУ тўртта помидорни ювиб, бўлаклаб қўяқолди. Пиёзни парраклаб тўрғади, нонни синдириб (ушатиб) халта устига қўйди.\n— Ма, арағийни, — деди Дийқон шишани Ҳабийга узатиб.\nУнинг юрак ости яна сиқди: бу дўстларининг унга, бир-бирларига бўлган беғубор меҳриданмиди?.. Киприкларининг ости ачишди. Ахир юраги олдин ҳам шунақа оғриганди-ку…\nАввал онаси ўлди — ювошгина, тўпоригина онаси охиратга кетди. Ўшанда У қиёмат, сўроқ-саволу жазони ўйларкан, наҳотки мана шу бир умр ўзи суйган емишини тўйиб емаган, бошқаларда гуноҳ ва айниқса, ўзига нисбатан ёмонлик бўлишини хаёлига ҳам келтирмаган, ҳозиргиларнинг тош-тарозусида ўлчаганда, на ҳаётни ва на ўлимнинг не эканлигини билмаган, балки буларнинг бари болаларим, эрим, деб тушунган онагинамда ҳам гуноҳ бўлса, наҳотки у ҳам жазога тортилса, дея ўртанганди. Онасини тупроққа топширган куннинг оқшомида ҳам юраги қаттиқ-қаттиқ санчганди.\nКейин У етим бўлди, кап-катта ёшида етим қолди. Аслида эса дунё етим қолди, деб ўйлади. Яхшики, дўстлари — Ҳабий билан Дийқон бор эди. Гоҳо ичиб, гоҳо ёзиб, гоҳо қишлоқни кезиб, гоҳо дўстларига ўхшолмаганлигидан афсусланиб яшайверди. Лекин Худо фарзанд бермади. Ҳар гал хотинини ростмона қучоқлаганида «Нега?!», дея ҳайқирмоқни истарди. «Нега ахир, тани-жоним соғ-ку», дерди-ю юрагини чангалларди.\nРаҳматли хотини ҳар йили кузда пахтага чиқарди. Куз кунлари қисқариб боради, ёзнинг узундан-узоқ кунларига кўникиб қолган кишининг кузга кўникиши қийинроқ кечади. Хотини эрталабданоқ пахтага кетар, У эса чой-пойини апил-тапил ичиб, ишига шошарди. Энди билса, ишда ҳам фақат ва фақат пахта ҳақида гапирилган, ўйланган экан. Хотини шом маҳали қайтарди. Сезгир нигоҳ ҳориб-чарчаб, қорайиб, чанг-ғуборга ботиб қайтганини осон пайқарди. Юз-кўзидан, қани энди эрим менга ҳеч нарса — на овқат ва на бошқа нарса, демаса, деган маъно ёғилиб турарди. Унинг хотинига раҳми келарди — на овқат ва на бошқа демасди. Мундоқ ўйлаб қаралса, дегулик ҳам бўлмасди. Хотинининг зўрма-зўраки пиёз тўрғашига қараб туриб, «хотин, дамингни олавер, қорним тўқ», деб юборарди. Ё ростдан ҳам гоҳо қорнини кўча-кўйда тўйғазиб келарди. Хотини ўзининг чарчаб, зўрға турганлигини хаспўшлашга уринармиди, «иккитагина тухум қовуриб берақолай», деб қоларди. У кўнмасди. Шунда хотини енгил нафас оларди-да (\nэрим сезмаяпти, деб ўйлаб), иккита помидор ёки битта олма билан нон чайнаб қўя қоларди. Ўша ҳаётмиди? Умуман, биз яшаётган мана шу ҳаёт ҳаётми? Яна сўроқ-савол ёдига келади ва ўшал жавобгарлик нимага нисбатан олинишини ўйлайди. Наҳотки хотинида, ҳа-ҳа, ана ўша хокисоргина, камсуқумгина хотинида ҳам гуноҳ бўлса? Унда нима нимага нисбатан гуноҳ дейилади? Ўшанда ҳам юраги қаттиқ санчди.\nБарибир туришим керак, пардани суришим, осмонни қидиришим керак. Парда сурилгач, осмонни қидириш на даркор, эй, Ҳабий айтмоқчи шоир, деди ичида. Ахир мен шоир эмасман-ку, деган нидо келди яна ичидан. Ахир мен шоир эмасман-ку! Барибир пардани икки томонга суриб, осмонни кўрди. Қуёш чарақлаб ётарди. Тўққизинчи қаватда эмасми, осмон шундоққина бўғзига тиқилгандай бўлди. Бет-қўлимни ювай, кейин чой ичаман, деган ўй кечди хаёлидан. Ювиниб чиқиб, нарсалари турган хонага ўтди. Сумкасини полдан олиб, думалоқ стол устига қўйди. Хом чойни топиш илинжида ковлана кетди. Сочиғини, совуну тиш ювгичларини беихтиёр бир-бир пайпаслади, уларни стол устига олди. Хом чой ўз идишида эди, совуннинг ҳиди урмагандир. Чойни қўлига олгани ҳамоно сумкасининг узун оқиш боғичи узра ўрмалаётган қумурсқага кўзи тушди. У узумнинг ёхуд шафтолининг шохида, нари борса, одамнинг танида ўрмалаётгандек секингина ва балки оҳистагина, бир маромда борарди. Ие, бу ерга қумурсқа қаердан келди\n, ўйлади У. Наҳотки шундайин жойларда ҳам қумурсқа бўлса? Диққат билан қумурсқани кузата бошлади — эҳтимол бирон муддаоси бордир, ўйлади сўнг. Тўхта-тўхта, у шўрлик уйда — қишлоқда сўмкага кириб қолган бўлсачи? Дийдаси юмшади, йиғлагиси келди-да, яна юраги санчди, бироқ бу санчиш хуш ёққандай бўлди. Салом, ватандош, пичирлади лаблари, ёлғиз қолмасин дебсанда-а? Қўлидаги хом чой кўзига илинди-ю, дарвоқе, Хемингуей қаҳвани яхши кўрарди шекилли, деган ўй урилди миясига. Хом чойни столда қолдириб, ошхона томон ўтди. Инглизчасига «Қаҳва» деб ёзилган аппаратнинг мурватини босди. Жўмрак остидаги финжонга қўнғир қаҳва қуйилди. Хўплади. Намунча тахир бўлмаса? Ёнбошда оққанд турарди. Аммо у қаҳвани қайтиб хўпламади-да, финжонни жойига қўйиб, ювиниш хонаси сари юрди: бир чўмилай.\nЮвиниб бўлгач, хафсала билан соқолини олди. Кейин чала дазмолланган иккита кўйлагининг бирини танлаш учун роса уринди. (Шимни танлашга эса ҳожат йўқ, чунки у биттагина эди холос) Қай бирини кийсам ҳам манови ҳашаматли меҳмонхонага-ю бу улкан шаҳарга барибир мос келмайман, деб ўйлади беихтиёр. Анжуман эртага бошланаркан. Қатнашчиларнинг ҳар тарафлардан келишларини ҳисобга олишгандир-да. Демак, бугун шаҳар айланса бўлади. Қизиқ, нега энди айнан мана шу айланиш сўзидан шунчалар кенг маъноли қизиқ сўз ясалганикин-а? Шаҳар айланса бўлармиш. Балки ён-веридаги хоналарга ҳам шоиру ёзувчилар жойлашишгандир? Бирортасини танирмикин? Қаёқданам танисин, нарёқларни-ку қўйинг, қўшни давлатларнинг ҳозирги ёзувчиларидан биронтасини танимайди-ку. Тағин дунё адабиёти, деб лоф-қоф уришларига бало борми? Бошқа вилоятлардан ҳам келишганмикин? Халқаро анжуманга вилоятдагиларни ким ҳам айтарди? Уни балки ўша ҳикояси учун… Ўтган йили битта ҳикоясини — «Одам»ни кимдир ўрис\nтилига таржима қилиб, Русиянинг қайсидир журналида чоп эттирибди. Кейин уни инглизчага ўгириб, чиқаришибди. Ўзи булардан бехабар эди. Яқинда ўзимизнинг аллақайси газетада бу ҳақда ёзишганини эшитиб қолди. Ҳа-ҳа, эшитиб қолди. Чунки ўзи яқин-ўртада газета ёки журнал ўқиганини эслолмайди. Ёзувчининг аҳволини қаранг… Хуллас, ана ўша «Одам» учун уни буёққа таклиф қилишган. Энди уни чет элларда ҳам билишади. У мийиғида кулди: қишлоғингдаги ярим одам танимайди-ю, чет элда ким ҳам танирди сени. Ўзинг Толстой, Достоевский, Булгаковдан бошқасини билмайсану… Демак, шаҳар айланади. Эшикни қулфлаб, коридорда бирпас туриб қолди: эшиклардан бири очилиб, таниш шоирми, ёзувчими чиқишини кутди. Аммо ҳадеганда эшиклар очилмади, коридор жим-житлигича тураверди. Нима бало, ҳеч ким йўқми? Шу пайт қишлоғида Ҳабий, Дийқонни чақиргандек ҳайқиргиси келди. Юраги яна ғалати бўлиб кетди. Оғир ютиниб, чап кўксини силаганча лифт сари юрди. Лифт ўйлаганидан кенг эди. Лек\nин ҳеч ким чиқмади. «1»ни боссам бўлди, пастга олиб тушади — ўйлади. Ишқилиб шарманда бўлмай-да. Бир нарса бўлса-ю, бирон киши «нега буни босдинг», деб қолса нима дейман. Кеча нотаниш ҳамроҳлар билан чиқиб олган эди. Энди эса… «1»ни босди. Лифт жилганини сезди-ю, бироқ қарийб овози эшитилмади. Қишлоғимда осон юрардим, оёғим остида ер бор эди. Бу ерда эса мавҳумлик, муаллақлик. Агар истасам қишлоғимда уча оламан (бу энди қаҳрамоннинг ўйлари, кулманг), ҳудди оппоқ (фақат оппоқ) капалакка ўхшаб. Лекин бу ерда учолмайман. Йўқ, манови менинг қувваи ҳофизамга сиғмас ҳашамат ёки мендан ҳадсиз даражада машҳур, балки зўрроқ одамлар (борингки, ёзувчилар) борлиги учун эмас. Йўқ, асло. Бунда ер йўқлиги учун ҳам учолмайман. Осмон бор, лекин ер йўқ. Мен қишлоғимда капалак бўлиб уча олардим (ёки оламан). Лифт тўхтади. Ёки сен ростдан ҳам зўр ёзувчисан, ё бор-йўғи хаёлпарастсан, деган фикр урилди миясига.\nШаҳар нима учун шаҳар? Осмонўпар баланд бинолари, текис йўллари, беадад одамлари борлиги, яна тағин қарийб дарахтлари, тупроғи йўқлиги учун шаҳар. У буларни ўйламади ва ҳатто шаҳарни жуда-жуда кўргиси келди. Ахир яна қачон буёқларга келади-ю? Шаҳарни ё яхши, ё ёмон кўргани учун кўришни истамади, шунчаки, кўргиси келди. Овозютгич эшик остонасидан хатлаши ҳамоно унча кўникмаган, лекин телевизор ёки киноларда кўрибми, хотирасининг аллақаерида мана шу шаҳар овози, дея сақланган шовқин ичра қолди. Гўё қалин дарахтлар каби ўсган бинолар, ранг-баранг ёзувлар, турган ва юрган сон-саноқсиз автолар, текис йўл (йўллар), турли тарафга шошаётган беҳисоб одамлар, ниҳоят, овозлар, қоришиқ овозлар қулоғини батангга келтирди. Барибир шаҳар яхши, ўйлади беихтиёр. Аммо шуурининг бир буржида, «шу сенинг гапингми?», деган ўй ҳам балқиб қўйди. Биров билан бировнинг иши йўқ. Ҳамма қаёққадир боради ва ҳатто шошади. Мана, масалан, йўлнинг нариги бетида турган ҳов\nанови қизни олайлик: оппоқ тор шиму майкаси (бу матоҳни яна қандай аташ мумкин, билмайди), пошнаси узун туфлиси ўзига бағоят ярашган. Қош-кўзи қора, лекин сочи малларанг. Агар шу қиз, уларнинг қишлоғида, боринг, ана, майли, одам кўпроқ тўпланадиган сурма холанинг «бўтка»си олдида мана шундай аҳволда турса нима бўлади? Бировнинг иши бўлмаслиги мумкинми? Энг аввало Сурма холанинг қип-қизил бети янаям олланиб, қизғиш тўрлайди. Шиппагу футболкада юрган ёш-ялангнинг кўзи чақнаб, «воау-у» деб юборади. Ҳабий билан Дийқон эса… Йўқ, улар бирров қараб-нетади ва балки у ер-бу ерлари сал-пал жимирлаб ҳам қўяди-ю, аммо эътибор бермасликка уринади. Қари-қартанглар эса унинг миллати-ю, кимнинг қизи ёки қариндоши эканлигини суриштиришади. Бу қолоқликми-йўқми?.. Шаҳар — шаҳар, у ерда бунақа гапларнинг қизиғи йўқ. Шунинг учун ҳам эҳтимол кўплар эркинлик истаб — билганини қилса бировнинг иши бўлмаслиги учун ҳам шаҳарга талпинар.\nУ сўлга бурилиб, йўлак бўйлаб оҳиста юра кетди. Рўпарасидан, ортидан келаётган одамларга қоришиб юрди. Икки ёнидан ўтаётган одамларга беихтиёр эътибор бераркан, аслида улардан фарқ қилмаслигини, бир вақтнинг ўзида, уларга мутлақо ўхшамаслигини англади. Атрофидагилар бағоят пўрим эдилар. Улар буни сезармидилар ва ёки унинг ўзларидан бундайроқ, умуман олганда, фарқ қилишини пайқармидиларки, У билган ҳаддан ўтгулик виқорли эдилар. У бўлса, ўзининг ташқи қиёфасига, борингки, уст-бошига эътибор бермаса-да, айни пайтда, ҳамма. ҳа-ҳа, ҳамма ўзидан юқорида эканлигини фаҳмлай, нари борса, шундай ўйлай бошлаганди. Мен кимман, деган фикр шуурига тобора чуқурроқ ўрнаб борарди. Ҳеч ким эмасман-ку ахир. Бор, ана, Хемингуейга ўхшаган бир ёзувчидирман-да. Камтаринликни қаранг — Хемингуейга ўхшаганмиш. У мийиғида кулди — сен на нафақат Хемингуей, балки ўзбек танқидчилари томонидан умуман тилга олинмаган ёзувчичалик ҳам эмассан, мулла! Шунинг учун ўзимга ўхшаган одамларни т\nопганим маъқул — бу унинг айни пайтдаги ҳукми эди, ҳар ҳолда, ҳеч қурса, ҳозиримни енгишим осон бўлади. Шу ўй хаёлидан ўтиши ҳамоно ўзбекнинг кичикроқ миллий сандиғидай келадиган бир жуфтдан сумкаларини кўтарган (аниқроғи, судраётган) икки аёлга кўзи тушди. Улар ўзи тенги эди, чамаси, бироқ, катта хотинларга ўхшашарди. Тижоратчиликка чалинган бу аёллар қишлоқнинг У билган содда (аслида устомон), бирёғини айтсанг, турмушнинг муштлари танини моматалоқ қилган, бола-чақаси учун жонталош бозорчилар эдилар. Қишлоққа мол олиб кетардилар чоғи, оғир сумкаларини йўлнинг нариги бетига ўтказишга уринардилар. У шаҳд бориб сумкаларнинг бирини тутди:\nИкки аёл туйқус бир-бирларига маъноли қарадилар: «Шунақаси ҳам бўлиши мумкинми?» — деган савол зоҳир эди нигоҳларида.\n— Хушёр бўл, кийимидан шаҳарликка ўхшамайди, — дея шипшиди аёлларнинг бири иккинчисига. — Сумкани уриб кетмасин.\n— Ана, айтмадимми, — дея пишиллади яна ҳалиги аёл. — Сезганимизни сезиб қолди.\nУ у ёқдан-бу ёққа ўтаётган турфа одамлар аро йўлак ўртасида тек қотди. Ана энди қайси томонгадир албатта юриши керак. Қаёққа юрсин — ўнггами, сўлгами, тепагами, пастгами? Аммо нима бўлганда ҳам юриши шарт. У рўпарасига юрди — ҳар қалай нимадир бўлар. Одамлар бунча кўп-а? Аслида кўплиги яхши. Лекин… Ҳуддики ўрикзор, олмазор, бодомзор дегандек бу дунё одамзорга ўхшайди. Дунё — одамзор. Шундай экан, нега энди одамзорнинг заволи бунчалар мўл? Бас қил, фалсафангни, ўзига танбеҳ берди У, сен одамзор ичра эмас, йўлакда у ёқдан — бу ёққа ўтаётган одамлар орасида бир одам, яъни уларнинг бир бўлаги сифатида бораяпсан. Бор гап шу — уларнинг ҳар бири сени ҳам шунчаки йўлакдан ўтаётган одам, деб билади, вассалом. Лекин нима бўлганда ҳам «сезганимизни сезиб қолди», деган жумла зўр чиқди-да — тап-тайёр ҳикоя, эҳтимол шеърдир.\nУ сўлга бурилиб, яна оҳиста, ўйчан одимлади. Ўйлари қовушмади. Шаҳар шунчалар шовқин бўлишини авваллари сезмаган экан. Балки манови одамлар, кўзлари ўнгу сўлдан ва умуман ҳаммаёқдан ҳар қаёққа ўтаётган, аксарият шошаётган одамларни бир қур «чўқилаб» ўтди, шовқинни мутлақо эшитишмас, ундаги сезиш қулоқларининг, вужудининг сокинликка кўникканлиги туфайлидир. Тавба, наҳотки мени на шаҳар, на ҳаммани, ҳар нарсани қабул қилиш тугул ютиб юборадиган манови одамлар ва ҳатто, бир жиҳати, ўша онда ўзимники, дея ўйлаган ҳалиги хотинлар ҳам ҳазм қилолмасалар-а? Қизиқ сўз — ҳазм қилолмасалар, ҳазм қилиш учун ейиш керак-ку ахир. Унинг лаблари қайрилди — жилмайди. Ҳа, энди буям бир халқ иборасида, Ҳабий айтмоқчи, эй, шоир.\nБу ерда осмон икки чизиқ орасида бўларкан. Чор тарафингда, айниқса, икки ёнингда баланддан-баланд бинолар. Нигоҳинг билан то осмонга етгунча бир ютиниб оласан — осмон қани, дегинг келади. Бироқ ва ниҳоят етасан, етасану шу туришингда, яъни пастда турганинг ҳолингда осмонни чамалайсан, оқу қора булутларини излайсан, осмон эса билганингдек, тушунганингдек кенг эмаслигини пайқаб қоласан. Осмон шу холосми, дейсан, нигоҳингни қуйи олиб, кўрасанки, у бинонинг илк четидаёқ тугайди…\nУ ўзини тушкун, мижғов, борингки, қўштирноқ ичида рутубатли одам, деб билмайди. Онаси ўлди, чидади, ҳатто кўз ёшини ҳам биров кўрди-кўрмади. Хотини ўлди, чидади, ҳатто фарзандсизлиги ҳам уни изтиробу қийноқдан ўзгасига рўбарў этолмади. Кейин эса ёлғизлик… ёлғизлик. Ҳатто, ҳа, яна ҳатто адабиёт ҳам (бу энди унинг ўйи, азиз ўқувчи) дардига малҳам бўлолмади. У оёғи остидаги қумурсқадан то коинот қадар бўйчан ва уларнинг ҳамма-ҳаммасига масъул эканлигини англаб қолди. Йўқ, аслида англаганини ўзи англамади. Шу ҳолига уни тушкун, дейиш мумкинми? У тушкун эмас. Аммо инсониятнинг ёзма, ноёзма хотираларидан аёнки, бошиданоқ аксарият жамиятлар шоирларни (бошқача тушунмангу, Ҳабий айтмоқчи, У ҳам шоир-ку) унчалик хушламаган, хушламагангина эмас, улардан сақланишга уринган. Чунки улар ҳар бир нарсанинг ёки воқеликнинг ўзга маъноларини топишга ёки тушунишга уринганлар. Шундай экан, шоирлар эмас, бу дунё, балки бутун коинот тушкун… Ахир сен шоир эмассан\nРўпарада кучук етаклаб келаётган малласоч кампир кўринди. Кучуги ҳам малла, бунинг устига паҳмоқ эди. Сезгир назар кампирнинг серажин юзидан, ажинлар аро милтираган кўзидан, унинг бутун жону жаҳони, соддароқ айтганда, овунчоғи ёлғиз мана шу кучук эканлигини пайқаш мумкин эди. Кучук завқ қўзғар даражада ёқимтой бўлиб, тимирскиланиб, ўзини у ёқ — бу ёққа урар, тинмай питирларди.\n— Успакойся, милая, — деди овутиб, сўнг Унга қараб ўқрайди. — Дикар!.. Чурбан!..\nАгар ҳозир Унинг халқаро анжуманга келган ёзувчи эканлигини билишса, нима қилишардийкин-а? Халойиққа роса бўп берарди-да ўзиям… Аслида ҳунук иш қилди: ахир бу ер шаҳар, пойтахт бўлса. Бу маконда халқлар, миллатлар қовушади, қоришади. Сенинг ҳозирги қилиғингни бирон қишлоқдан келган одам ёки илдизларини соғиниб, изтиробга тўлган қандайдир шоири девона тушунмаса агар, бошқа биров ҳеч қачон англолмайди. Ҳа, ҳамма қовушган, қоришган жойда ҳам яна ёлғиз қолишинг тайин, акс ҳолда сени ҳеч йўқ кучук тушунарди. Юраги қаттиқ ғижимлаб, юзи тиришди. Қайсидир маъвода манзил топарман, ахир, — деди кўксини силаб. Тушгача санқиди. Ҳар кунги маҳалда қорни очганини сезса-да, яна анча юрди. Ахир таомилдаги тушлик вақти бор-ку, ҳеч йўқ шаҳарда шунга амал қилай, деб ўйлади. Шу истаги етовида ҳатто меҳмонхонадаги текин овқатдан ҳам воз кечди. Ниҳоят ҳорижий русумдаги, пешонасига «Кафе Тарзан» деб ёзилган емакхона қошида тўхтади. Тарзаннинг кимлигини билишармикин ўзи б\nулар? Билишгани учун қўйишганда, бунинг устига, жарангдор ҳам. Нима, Алпомиш ё Гўрўғли, деб қўйсинми? Балки Намозботир қўйишларини истарсан? Унда бу ернинг ходимлари емакхонанинг номини айтолмай ишдан ҳайдалиб кетишар. Ҳай, майли, аввал «тарзанчилар»нинг хизматини бир кўрайликчи?.. Бунақа жойда ҳамма нарса қиммат бўлишини ўйлаб, чўнтагини ковлади, пулини чамалади. Топган пулинг битта жониггга етиб ортади-ю, яна нимани чамалайсан?! Бир ёзилсанг ёзилибсан-да, Ҳабий айтмоқчи, шоир, уёғига Худо пошшо. Ойнаванд эшикдан ичкари кирди. Ичкарида яна битта эшик бор экан, ундан ҳам ўтди. Хона унчалик кенг бўлмаса-да, салқин, жим-жит эди. Майин мусиқа ё эшитилади — ё эшитилмайди — шунақа ишларда жуда меъёрни билишади-да булар. Одам сийрак. Уни новча, гўзал бир қиз қарши олди. Қарши олиши асносида синовчан назар солди. Ёқимли талаффузда гапиришидан англадики, Унинг миллатини, аниқроғи, унга қайси тилда гапирган маъқуллигини билишга уринарди.\n— Каерга ўтирасиз? — сўради қиз ним табассум ва хиёл таъзим ила.\n— Ичишгачи? — сўради қиз.\n— Чой,- деди-ю бирдан дадиллашиб, ўмганини (кўкрагини) кўтарди. — Ва юз эллик грамм арақ.\nҚизнинг юзи ёришиб кетгандай бўлди. Узун оёқлари шитоб одимлади. Этаги тиззасидан анчагина юқорида тўхтаган тор юпкаси оппоқ сонларига жуда ярашган эди. Патнис билан қайтиб, буюртмаларни столга қўяётганда Унинг кўзи яна қизнинг сонларига тушиб, кўнгли ғилқиб кетди: дастурхон устида бунақа аъзоларнинг ёпиқ тургани маъқул экан. Энди манави савил идишдаги арақни икки бўлиши керак, яна тағин истикон… рюмкада. Рюмкада ичиш жуда қийинда, ичиб бўлгунингча ҳамма қараб турганга ўхшайди, чунки унда ичиш, янаки симириб ичиш учун бошни анча орқага ташлаш керак. Унгача… Чой буюрганди, пиёла билан олиб келса керак. Бироқ ҳадеганда чой ҳам, пиёла ҳам кўринмади. Арақни кўргач, томоғи тақиллаб кетганди. Ичди. Буюрган таоми товуқ оёғи шаклидаги қоришиқ гўшт аралаш бир бало экан. Ундан, салатдан еди. Яна ичди. Юз эллик грамм ҳам роса кўп бўларкан-да, ўйлади ўзича. Овқат ширин экан, жағлари тобора авжланди. Шу пайт хизматчи қиз келди-да,\n— Камчиликлар йўқми? — деди.\nУ чой обкелинг, демоқчи бўлди, лекин тили айланмади, носинашта жой бўлганлиги учун ўзини мастдай ҳис қилди. Лабларини қимтиб, бурни ва оғзи орқали қандайдир овоз чиқарди-да, бошини силкиди. Қиз ортига қайрилганда овқатга энгашган кўйи унинг сонларига суқланди: чиройли экан! Шуниям бирон бахтли одам қучоқлармикин? Қучоқлармикинмиш! Нафақат қучоқлайди… Шунинг учун ҳам Исломда аврат, арақ ичма, деган гаплар бўлса керак-да. Қори бўп кет-э, Ҳабий айтмоқчи, эй шоир! Билмасанг (агар билмасанг-да), энди биласан: барча зўр шоиру ёзувчилар қишлоқда туғилганлар. Ҳеч бўлмаса, қишлоққа ўхшаган шаҳарда. Кейин эса шаҳарга келиб, манавинақа кўргиликлар (шароитлар) ичра аввалига маст-аласт бўлиб, ўрнашиб олгач, болалик ва ёшлик хотираларига таяниб, бир нималарни ёзаверадилар-ёзаверадилар. Кимларнингдир, балки ўзларининг наздида ҳам тузуккина нарсаларни эжод (ижод) этадилар. Қарабсанки, ҳаммалари «классик». Аммо улар на манавинақа емакхонада овқат ейдилар ва на мана бунд\nай сонлар ҳақида ўйлайдилар. Улар ўз уйларида (квартираларида, ҳовлиларида) ўтириб олиб, болалигу ёшликларини ўйлайдилар ва ўзларини ҳамон ўшандай тутишга уринадилар, балки шундайман, деб биладилар. Аслида эса улар… Қайсидир ёзувчи қишлоқни донор деб атаганди, яъни шаҳарни, борингки, пойтахтни турфа истеъдодлар билан таъминловчи донор. Эҳтимол, тақдир деганлари шудир. Тақдир аслида нима ва у қаергача? Инсон ўлгач, тақдири тугайди-ку, шундай экан, ўлган ва мудом буюк, дея эътироф этилаётган шоиру ёзувчиларнинг тақдири мудом давом этаяптими? Бу саволга жавоб йўқ, биламан, бироқ Навоийни ёки Машрабни нега буюк, деймиз? Нега? Кейинги юз йилликда ёзилган дарсликларда турфа ғоялар пинжида мақталгани учунми? Чўлпон ёки Қодирий ўтган асрнинг бошида ёмон эди, энди яхшими? Ким айтди? Балки ҳозирги яхшилар юз йилдан кейин ёмон бўлар? Ким айта олади? Демак, биз эътирофда тормиз, бирёқламамиз. Адабиёт шу бугун билан яшаса — бу хавфли, бугун юлдузларни кашф этади\n-да, эртага уларни чайнаб, туфлаб ташлайди. Неча Навоий, неча Машраб бор эди? Улар сизу бизнинг дарсликларимизда йўқ холос… Энди дунёга кенгроқ боқмоқ лозим…\nХизматчи қиз чой олиб келди. Пиёла ҳам келаркан-ку, ўйлади У. Йўқ, миллатим ҳали айнимаган — мана бундай жойларда ҳам чойнакда чой ва пиёла бор экан, демак… Бунинг устига, қиз унинг ғижим кўйлагига парво қилмади, ҳатто нигоҳида ҳам сездирмади. Эҳтимол, ҳисоб-китобда ҳаммасини чиқариб олар. Чой хўпларкан, ҳов нарида ўзига термулиб турган қизнинг сонига яна суқланди: аёл кўрмаганига қанча бўлди-ю. Мабодо қўққисдан юр, деб қолсам ҳам ҳозир ўзига ишонмайди. Ахир қанча бўлди-ю… Пўлат ўтда тобланади ахир…\nҚизни чорлаб, ҳисоб-китоб сўради. Ўн беш минг. Яхши-ку — мана бундай жойда, мана бундай сулув хизмат қилиб турганда, мана бундай мазали таомлар ва арақ — арзон-да. Ўз тумани марказидаги ошхоналарнинг хизматчилари ҳам агар ичганини сезиб қолишса, уч минг сўмлик емак-ичмак учун ўн минг олишади. Унга қараганда бу арзон. Аммо у айни пайтда пойтахтга кетаяпман, дея анчагина пул олиб келганлигини ва ҳозирги хаёли шунга нисбатан эканлигини ўйламасди.\nБунчалар ҳикматлисан, ҳаёт, деди ичида ўрнидан тураркан. Ваннада маза қилиб чўмилди. Яланғоч ҳолида сочиққа артина-артина хонада кезинди. Нимадир қилиши керак-ку, ахир. Шуури бағоят тиниқ эди, фақат қайси томонга ёхуд нимага йўналишини билиб олса бас. Оромкурсига ўтириб, каттакон телевизорнинг мурватини бироз қидиргач, босди. Телевизорнинг тиниқлиги, рангларининг ниҳоятда табиий эканлиги эътиборини тортди. Дунё ўзгариб бормоқда — ақл-заковатга, тафаккурга минг-минг тасанно. Ақл деганлари оламни тасвирга кўчирибди. Эртагалик анжуманни ҳам телевизорда кўрсатишса керак: ўзимизнинг аллома ёзувчилар икки ёнларига ҳорижий меҳмонларни олишиб, тўрда ўтиришади. Энг ёмони, балки энг даҳшатлиси, на бизникилар ва на меҳмонлар бир-бирларини танишмайди. Ҳойнаҳой арбоб ёзувчиларимиздан бири (эплаганида) рус тилида нутқ ирод қилса ҳам ажабмас. Турган гапки, барча меҳмонларнинг энсаси қотиб, ўзимизнинг нисбатан ёшроқ ёзувчилар эса меҳмонларнинг нигоҳидан ўзларибоп маънолар қидириб\nўтиришади. Кейин бирин-сирин меҳмонлар гапиришади. Аллома мезбонларнинг «палагини босиб қўймасмикинмиз», дея хушёрлик ила, лекин этакда ўтирган ёшларга умидвор боқиб, сўз тизишади. У ҳойнаҳой давранинг қуйисида, эҳтимолки, даврадан ташқаридаги ўринларнинг иккинчи ёки учинчи қаторида ўтирса керак. Шу ўтиришда даврадагиларнинг баридан, миллати, ёши, истеъдодидан қатъий назар, самимият қидиради. Ана тўрдаги аллома устозлар меҳмонлардан кам бўлмаслик учун виқорла (гўё камтарона) боқишади, ҳуддики бир-бирларини аллақачон ўқиб қўйишгандек. Уни алломаларнинг бирови танийди, бирови танимайди, лекин ҳаммалари ўзларини танимайдигандек тутишадики, шу билан меъёрни, аниқроғи, ўз мақомларини сақлашга уринишади. Қуйидаги пойтахтлик тенг-тўшларининг аксарияти эса уни танишни истамаётгандек туюлишади. Танишдими, гўё обрўлари тушиб қоладигандек. Ҳадемай, унга ҳам сўз бериб қолишса ажабмас. Беришармикин? Олиб борувчи ўзбек бўлгач, уни албатта андижонлик (ёки қашқа\nдарёликми, бухороликми) ёзувчи, дея таништиради. Халқаро анжуман экан, «ўзбекистонлик ёзувчи фалончи», де-қўй. Ростдан ҳам сўз бериб қолишса нима дейди? Ҳабий ичганда гоҳо «Эй, шоир, сен одамларни йиқитиб эмас, йиқилганни тиклаб зўр бўл», дегувчи эди. Шу гапни ўрисчалаб айтсинми? Ёки орқа қатордан туриб «рус тилида роман ёздим», дейдими? Бунга ким ишонади? Яхшиси, биронта тузук-қуруқ китоб чиқаролмадим, дегани дуруст эмасми? Шунда тўрдаги ҳорижлик оқсоқол ёзувчилардан бир-иккитаси «ким у?», дея сўраб қолишар. «Андижонлик (ё қашқадарёлик, ё бухоролик) фалончи», дейишади ўзимизнинг оқсоқоллар бироз ўйчан ҳолда хижил тортишиб. Ҳамма унинг рус тилида роман ёзганлигини унутишга уринаётгандек туюлади. Шунда кимдир ўрисчалаб, «Одам»нинг муаллифи шу кишими?», деб қолади. Юраги қаттиқ ғижимлади. Чап кафти билан кўксини босиб, кўзларини юмди, оғриқ ўтиб кетишини кутди. Деразадан ташқарига қаради: аллақачон қоронғи тушибди. Ўрнидан туриб, яна сумкасини к\nовлади: доимий ҳамроҳи «Чол ва денгиз»ни олди. Салом, ҳазрат, деди ёзувчининг сувратига тикилиб. Сўнг сувратни кафти билан силади, кўзлари ўксик йилтиради. Курсига ўтириб, китобни варақлади. Анчагача қарийб ёд бўлиб кетган ўзига ёқадиган, аммо ҳар қанча ўқиса ҳам зерикмайдиган саҳифаларни ҳижжалаб ўқиб ўтирди. Бир ёқда телевизор ғўнғирашини қўймади.\nТуйқус эшик тақиллади. Аввалига ким бўлиши мумкин, дея оғринди ҳам, кейин кўнгил майли эврилиб, бирон янгилик илинжида эшик томон ошиқди. Рўпарасида йигирма беш ёшлардаги паканага мойил, чувак йигит турарди. Йигитнинг ангоридан дадиллик уфурар, эгнидаги қимматбаҳо хонаки кийим, қўлидаги тилла узук ва бўйнидаги олтин занжир дадиллигига куч бераётгандек эди. Уни таниди — телевизорда тез-тез чиқиб турадиган клиппараст, замона тилида айтганда, юлдуз қўшиқчи.\n— 907-хонами? Сиззи ёзувчи, дейишди, ока. Ман ўн иккинчи этажданман, — дея бидиллай кетди хеббимчалиш (ҳезалакмижоз) овозда. Бу орада нозик қўлларини узатиб, сўрашди. — Эртага сёмкам борийди, дам олишим керак. Ҳеч уйқим келмаяпти, шунга… Биронта скушнийроқ китобийз йўқми, ўқисам ухлаб қолармидим…\n— Мана, — дея китобни шартта қўшиқчига узатди. — Росаям скушний китоб.\n— Раҳмат, ока, эрталаб қайтараман, — деди-ю лифт сари чопди.\nУ бўлса эшикнинг очилмаган табақасига бўйнини чўзиб қаради: ростданам тўққиз юз етти экан, эсидан чиқибди. Эшикни ёпиб, ортига қайтаркан, «ишқилиб китоб ўқийдикану, деб қўйди ичида, ухлаш учун бўлсаям-да». Беихтиёр мийиғида кулди? Қизиқ, мен мана шу муштдай ашулачини танийман. Лекин у мени — қирқ яшар ёзувчини танимайди. Замонангдан айланай, отингни сот, молингни сот, ашулачи бўл, деган замон келди-да. Менмиш, мендан каттасиниям танимас у. Ҳойнаҳой қўшиқларининг шеъриниям (агар шундай аташ жоиз бўлса) ўзи ёзса керак. Нима қилишини билмай хона ўртасида серрайиб туриб қолди. Чап қўли билан лабу жағини ушлаганча нигоҳини тентиратиб, гоҳ телевизорга, гоҳ курсига, гоҳ унинг олдидаги ойнаванд столга, гоҳ сумкаси қолган хонанинг очиқ эшигига тикилди. Нимадир қилишим керак, дея ўйлади ва шунинг ортидан бағрида қизиш асносидаги ҳувиллашни сезди. Аа-хх, деди бошини орқага ташлаб, ненидир истайман, лекин қилолмайман. Ў-ў, Худойим, не бало — мен бало?! Нигоҳ\nи балкон эшигида тўхтади: ўша ёққа чиқаман. Чиқди. Икки қўллаб панжарани тутиб, атрофга тикилди — ҳаммаёқда чироқлар чарақлайди — мафтункор чироқзор. Тўққизинчи қаватда эмасми, теваракдаги бинолар қуйироқда кўринади. Айниқса, машиналар шовқинининг пастда қолгани яхши бўларкан. Лекин юраги шиғиллаб кетди — ўзини пастга отгиси келди. Ер тортади, деганлари шу бўлса керак-да. Худди балкон ўпирилиб тушаётгандай туюлиб, шошиб ўзини орқага олди. Девор ёнидаги тўқима курсига ўтирди. Бошини ҳам ястаб, яна кўксини ушлади. Баландлик қон босимига таъсир қилади, дейишарди, юракка ҳам билинаркан. Нафаси қисаётгандай бир-икки чуқур-чуқур нафас олди. Чала юмуқ кўзларига балкон панжараси аро рўпарадаги нисбатан пастроқ бино пештоқидаги хиёл хилпираётган, турфа чироқлар ёғдусида ажиб жилваланаётган байроқ илинди. Байроғимиз чиройли, айниқса, ранглари бағоят гўзал, олам билан уйғун… Жонинг оғриб турганда бунақа чиройли ўйларга бало борми? Чап кафти билан кўк\nсини сийпаларкан, бўйнининг орқа томонида нимадир ўрмалаётганлигини ҳис қилди. Ўнг қўлининг тўрт бармоғини жуфтлаб, оҳиста бўйнига босди. Ўрмалагувчи ўрта бармоғининг бир ёнига илинди, У эса қўлини аста бўйнининг ён томонига тортди. Ҳалиги нарсани ўлдиришни истамай, бармоғининг учига олди: қумурсқа. Бу ерга қумурсқа қаёқдан келди? Э, дарвоқе… Нимқоронғуда илғадики, бу ўша қумурсқа ва у бармоқларининг беозор озоридан ўнгланишга уриниб, типирчиларди. Ўлмабди, чинакамига хурсанд бўлди У. Қумурсқа тиклангач, пуфлаб ташлади. Жонивор қаердадир ғойиб бўлди. Ўлмасликка-ку ўлмабсан, аммо бу ерларда яшаб кета олармикинсан, юртдош. Илоҳи, яшаб кет! Мен ҳам ўлиб қолсам-а, деган хаёл туйқус миясига урилди. Урилди-ю, қўлини кўксидан олди. Кейин хаёлини юмшатишга уринди: ўзи юрак нега оғрийди? Қувончданми, ғамданми? Билмайди. Юраги оғриганки одам ўлаверса, дунёда одам қоладими? Аслида қувонч билан ғам ҳамиша йўлдош, ҳуддики, жаннат ва дўзах каби. Дўзах\n!.. Тавба, чексиз куч-қудрат, имкониятлар соҳиби бўлган Тангри наҳотки ўз бандаларини оловлар билан «сийласа»? Қайси тафсир, қайси талқинларни ўқиманг, инсон фақат ва фақат олов билан қўрқитилади: дўзахда оловда ундоқ куясан, бундоқ қовуриласан. Йўқ, бундай бўлиши мумкин эмас! Ахир бу ўта ибтидоий фикр: олов куйдиргувчи — буни гўдак ва ҳатто ҳайвон ҳам билади. Наҳотки Тангридай зот?.. Менимча, Тангри дўзахда ўз бандаларини соғинчлар гирдобига солади: энг севикли инсонларини, машғулотларини соғинтиради. Бу дунёда қилолмаган савоб ишларини ва ҳоказо, борингки, энг севимли таомларини соғинтиради. Тангри минбаъд меҳрибон — мангу меҳрибон. Шунингдек, у бемисл ақл соҳибидир, яъни ўз бандаларини оддийгина оловга солмайди, соғинч оловига гирифтор этади — бу даҳшатлироқ. Шунинг учун ҳам шоирлар, борингки, жумла ижодкорлар бу дунёдан соғинч ва изтироб ила ўтадилар — мана шу охиратга ишора. Жаннатда эса буларнинг барига мушаррафлик бўлади. Ҳадемай диннинг янги даври бошланади\nва у ақлу қалб уйғунлигига эришади. Одамзот Тангрига муносабатини ҳам ислоҳ қилади. Зеро, энди у оловдан, илону чаёнлардан қўрқмайди: улғайди. Энди гуноҳу савоблар нисбати ҳам ўзгаради. Акси бўлса, меҳнатдан бошқани билмай, даладан бери келмаган, бир умр эрим, болам, далам, уйим, деб ўтган онасида ёки хотинида гуноҳ борми? Уларга вақтида тоза ювинмаганлик ва сифатли ҳамда хушхўр таомларни емаганлик «гуноҳи» қўйилиши мумкин, холос… Агар уларда гуноҳ бўлса, дўзах деганлари мавжуд эмас. Мабодо дўзах деганлари бор бўлса-ю, унда жисмоний азоблар бирламчи жазо эса, унда улар жаннатидирлар. Нима бало, дунёга васият қила бошладингми? Ростдан ҳам ўласанми? Юрагини чирмаган оғриқ бўғзи томон сурилаверди ва нафаси қисаверди. Ишлар чатоқ, деди хаёлан, куним битган кўринади. Ўрнидан турмоқчи бўлганди, оёқлари мадорсизланиб, тиз чўкиб қолди. «Тез ёрдам» чақириш керак. Балкондан чиқаверишдаги бурчакда телефон бор, У ўша томон судралди. Одамнинг кўкрагидан келгувчи телефо\nнга ўнг қўлини чўзиб, аранг етди, қулоғига тутди.\n— Дежурная вас слушает, — аёл кишининг ёқимли овози эшитилди.\n— Рисепшн… — деди инглизчалаб бояги овоз.\n— Гапиринг! — дея салкам дўқ урди ниҳоят аёл ўрисона ўзбекчалаб. — 907-хонами? Гапиринг!..\n— Хайрият, таниди, — деди У пичирлаб, хайрият! — Қўли аста қуйилиб, полга тушди. Телефон очиқ кафтида қолди, ундан бояги овоз қайта-қайта эшитилаверди:\n— Тўққиз юз етти, гапиринг, тўққиз юз етти…\nКейин кўз ўнгида бир пайтлар хунуккина бўлган аёли қиёссиз гўзал қиёфада кўринди. Сенмисан, деди У хаёлан, сени жуда соғиндим, жоним. Юрагининг томирлари шу қадар қаттиқ тортишдики, жону жаҳони юрагига жо бўлди: ҳозир узилади. Сўнг оппоқ либосдаги кўзлари ёшли, бироқ жилмаяётган онаси кўринди. «Она-а!» деди Унинг таранг тортилган юраги. Ана, Ҳабий ва Дийқон — улар ҳам шу қадар чиройли, ёқимтой, фақат жилмайишади. Ашулачи йигит китобни олиб тушиб бермаса ҳам майли, ўқиса бас, деган фикр урилди туйқус миясига. Малла кампиру кучук эса ўша-ўша, фақат ёнғоқ чақаётган кучук ҳам нуқул унга қараб жилмаяди: хайрият, хафа бўлмабди, хайрият. Анови нур ичидаги нима? Китобми?!.. Шу он чап кўксида нимадир қаттиқ қасирлади ва бўғзида олов ёнди-да, ташқарига чиқиб кетди. Дунё қоронғулаша бошлади. Тавба, юрагим оғримай қолдими? Умр дегани шумикин?!..\n25.08.2010 — 13.12.2010\n← Аввалги Аввалги Наби Жалолиддин. Вокзал (ҳикоя)\nКейинги → Кейинги: Наби Жалолиддин. Мустақиллик (ҳикоя)


Ўзбекистоннинг аксарият ҳудудларида 23 октябрь куни туман тушиши мумкин - Daryo\n13:12, 22.10.2021 18931\n«Ўзгидромет» 23 октябрь, шанба куни учун об-ҳаво маълумотини тақдим этди.\nФото:«Дарё» / Мадина Нурман\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 метр/секунд тезликда эсади. Ҳарорат кечаси 0-2 даража илиқ, кундузи 12-14 даража илиқ бўлади.\nРеспублика Гидрометеорология маркази берган маълумотга кўра, 24 октябрь, якшанба куни ҳаво бироз илиқ бўлади, кечаси 0-5 даража илиқ, баъзи жойларда 2 даражагача совуқ, кундуз куни 13-18 даража илиқ бўлади.\nМавзуга доир: Зомин тоғларида қор ёғди (фото ва видео)\n16:52, 13.11.2021 112981\n16:53, 12.11.2021 149290\n11:54, 04.12.2021 87240\n19:38 Бугун 1088\n19:23 Бугун 3271\n19:07 Бугун 3184\n18:52 Бугун 4992\n23:45, 05.12.2021 71096\n10:36 Бугун 69450\n16:42, 04.12.2021 61840


Покистон Ўзбеклари « Ўзбекистон Халқ Ҳаракати\n08 March 2019 - 10:33\nПокистонда минглаб ўзбеклар яшайди. Уларни икки гуруҳга бўлиш мумкин. 20-аср ўрталарида қарийб 5000 оила Ҳиндистондан Покистонга ўтган. Уларнинг деярли барчаси кейинчалик Туркияга муҳожир бўлиб жўнаб кетган. Покистонда яшовчи ўзбеклардан бўлган ижтимоий фаол Аъзам Ҳошимийнинг саъй-ҳаракатлари билан улар Туркия ҳукумати томонидан қабул қилинган.\nАъзам Ҳошимийнинг ўғли Ўғуз Ҳошимий бугунги кунда Покистоннинг Равалпинди шаҳрида истиқомат қилади. 71 ёшли отахон Покистонга ўтган аср ўрталаридан борган ўзбеклардан фақат 20 оила қолганини, бошқалари Туркияга кўчиб кетганини айтади.\n“Енг охирги марта отам Туркия элчиси билан гаплашиб, 10 нафар туркистонлик муҳожирларни Туркияга жўнатдилар. 1972-йили отам мен билан гаплашаётган чоғи Туркияга кетишимизни айтган эди. Ҳеч бўлмаса тилимиз йўқолмайди, деганди. Лекин орадан 6-7 ой ўтиб дадам вафот этдилар. Ҳозир 20 оила ўзбек қолган (20-аср ўрталарида борган ўзбеклардан), улар тилларини умуман унутганлар. Ўзимни айтадиган бўлсам, болаларим ўзбек тилини билмайди”, – дейди Ўғуз Ҳошимий.\nСуҳбатдош Туркияга борганида ўша ўзбек оилалар билан учрашган. Аъзам Ҳошимийнинг вафотидан сўнг қолган ўзбеклар, жумладан унинг оиласи ҳам Покистонда қолиб кетади. Бу давлат фуқаролигини олгани сабаб барча ҳуқуқлардан баҳраманд.\nЛекин 1980-йилларда Афғонистоннинг турли вилоятларидан Покистонга борган ўзбеклар оғир аҳволда яшайди. Мир Муҳаммад Улус Афғонистонинг Бағлон вилоятидан борган, ҳозир 39 ёшда. У Покистонда ҳатто мактабга қатнаш насиб қилмаганини айтади.\nСуҳбатдошга кўра, муҳожир ўзбекларнинг аксарияти Кветта шаҳрида яшайди.\n“Ҳаёт ҳаммага бир баравар эмас. Афғонистоннинг Бағлон вилояти, Ҳасантол ҳудудидан келганмиз. Муҳожир бўлишимизга уруш сабабчи бўлган. Руслар Афғонистонга бостириб кирганида ҳукумат тарқалиб, одамлар ҳар ёққа қочишган”, – дейди у.\nПокистонда яшаётган ўзбекларнинг кўпчилиги мардикорлик қилиб кун кечиради. Урф-одатларни сақлаб қолиш қийинлашган, дейди Мир Муҳаммад. Покистон Бош вазири Имрон Хон бу ерда туғилган Афғонистонлик муҳожирларга паспорт берилишини ваъда қилган эди. Ҳозиргача ҳеч ким бундай ҳужжатни қўлга киритмаган.\n“Тижорат қиладиганларнинг тирикчилиги анча яхши. Мардикорчилик билан машғул одамларнинг аҳволи анча оғир. Бир кун топса, икки куни топа олмайди”, – дейди Мир Муҳаммад.\nПокистон халқи муҳожирлар билан яхши муомалада. Нур Муҳаммад исмли яна бир суҳбатдош Покистонда туғилган, 33 ёшда. Унинг айтишича, одамларнинг ойлик даромади 100-150 долларни ташкил қилади, яшашга етарли эмас. Муҳожирлар болалари ўқишга кира олмайди. Ҳукумат мактаблари улар учун ёпиқ, хусусий мактабларга беришга оилаларнинг қурби етмайди.\n“Болаларни хусусий мактабга ўқишга қўйиш учун ҳар ойда 45-50 доллар керак”, – дейди суҳбатдош.\n“Бир одам ойида жуда кўп ишласа 150 доллар топади. Бугун топамиз, бугун еймиз”, – дейди Нур Муҳаммад.\nКветтадаги ўзбек оилалар гуруҳ-гуруҳ бўлиб яшайди. Уларнинг Покистондан бошқа жойга кўчишга имконияти йўқ.


ЎзА - “Дўстлик” – танлов ғолиби\n20.04.2017 15:59 Чоп этиш версияси\n“Камолот” ёшлар ижтимоий ҳаракати вилоят кенгаши томонидан ташкил этилган тадбирда Президентимиз раҳнамолигида навқирон авлоднинг ташаббус ва интилишларини қўллаб-қувватлаш, ижодий ва интеллектуал салоҳиятини юксалтиришга қаратилаётган алоҳида эътибор юксак самаралар бераётгани таъкидланди.\nМамлакатимизда ёшларнинг жисмонан ва маънан баркамол инсонлар бўлиб вояга етиши, замонавий билим ва касб-ҳунарларни пухта эгаллаши йўлида барча шароит ва имкониятлар яратилмоқда. Ўз сафида 216 мингдан зиёд ўқувчи-ёшларни бирлаштирган “Камолот” ёшлар ижтимоий ҳаракати Фарғона вилояти кенгаши қошидаги “Камалак” болалар ташкилоти ҳам бу ишларга муносиб ҳисса қўшмоқда.\nТашкилотнинг умумтаълим мактабларидаги тузилмалари болаларнинг билимга бўлган интилишини кучайтириш, ижтимоий фаоллиги ва ташаббускорлигини ошириш, ўқувчиларни ватанпарварлик руҳида тарбиялашга алоҳида эътибор қаратмоқда.\nТанловда жамоалар танишув, саҳна кўриниши, савол-жавоб, ижтимоий лойиҳа каби йўналишларда билим ва маҳоратини намойиш этди. Бувайда туманидаги 3-умумтаълим мактабининг “Дўстлик” жамоаси биринчи ўринни эгаллади ва танловнинг мамлакат босқичига йўлланма олди.


УЕФA йилнинг энг яхшилари бўлишга даъвогарларни эълон қилди Якунда ким ғолиб чиқади 22-09-2021, 17:22 | Zamin.uz\n09:49 / 24.08.2021\nУЕФA йилнинг энг яхшилари бўлишга даъвогарларни эълон қилди. Якунда ким ғолиб чиқади?\nЕвропа футболига бефарқ бўлмаган ҳамюртларимизнинг эътиборини УЕФA томонидан йилнинг энг яхшиларини аниқлаш жараёни ўзига тортгани рост. Aйниқса, ғолиблик учун асосий даъвогар учликлар номи эълон қилингач, барча ўз вариантини олдинга суришни бошлади.\nУЕФA ўз соврини "олтин тўп"дан даража борасида ўзиб кетиши учун қўлидан келган барча ишни амалга оширмоқда. Бунинг учун турли формат, ўзгача маросимлар уюштирилишига кўникиб ҳам қолдик. Кўпроқ оммани ўзига қаратиш мақсадида УЕФA бу сафар кучли учликни каттагина ҳакамлар бригадаси ўртасидаги сўровномада аниқлади.\nОвоз берганлар орасида Европа чемпионатида иштирок этган терма 24 жамоа бош мураббийлари, ЕЧЛ ва ЕЛ мусобақаларида жамоасини бошқарган 80 та клуб мураббийи ва танлаб олинган 55 мустақил журналист.\nСўровномада иштирок этган барча ўз кучли учлигини УЕФAга тақдим этган. Якунда биринчи ўринга лойиқ кўрилганларга 5 очко тақдим этилган. Иккинчи ва учинчи ўринларга 2-3 очкодан берилган. Қонунга кўра, мураббийларга ўз шогирдлари учун овоз бериш ҳуқуқи берилмаган.\nТўғри, асосий эътибор барибир йилнинг энг яхши футболчиси номинациясига қаратилади. Шундай бўлсада, энг кучли мураббий номи ҳам кўпчиликда қизиқиш уйғотгани рост. Даъвогарлар орасида ЕЧЛ финалчилари ва Европа чемпионатида ғалаба қозонган мутахассислар мавжуд. Улар орасида Томас Тухелни алоҳида эътироф этиш даркор. Немис жамоани мавсум ўртасида қабул қилиб олишига қарамай, фантастик натижа кўрсатишга муваффақ бўлди.\nШу ўринда, Пеп Гвардиолага ҳам қойил қолмасликнинг имкони йўқ. Унинг "Сити"си AПЛда ҳеч кимга, ҳеч қандай имконият қолдирмай олтин медалларга эга чиқди. Пеп ўз услуби ва имзосига эга мураббий. Умуман олганда, унда ҳам Европанинг энг кучли мутахассиси бўлиш учун имкониятлар яхши.\n3-вариант сифатида Роберто Манчини ҳам бор. Фаолияти давомида кўплаб танқидларга дош берган мутахассис Италия билан тарихда қоладиган натижага эришди. Бу борада, қайси вариант ғалабага ҳақли, деб топилиши кўпчиликнинг эътиборини тортиши турган гап.\nКучли учликдан четга қолган мутахассислар орасида Унаи Эмери, Aнтонио Конте, Гарет Саутгейт, Кристоф Гальтье кабиларни учратишимиз мумкин. Оле-Гуннар Сульшер эса, кучли 10ликни якунлаб бермоқда.\nЕнг зўри ким?\nЙилнинг энг яхши футболчиси номинацияси учун баҳс анча чигал. "Челси"га ЕЧЛда зафар қучишда катта кўмак берган Н'Голо Канте Европа биринчилигида умуман кўзга ташлангани йўқ. Aнча йиллардан бери юқори даражада тўп сураётган Кевин де Брюйнега совринни бериш адолатдан бўлиши мумкин. Плеймейкерлик қобилияти билан бошқалардан ажралиб турувчи бельгиялик учун қитъа биринчилиги Канте сингари омадсиз кечди.\nЖоржиньо учун эса, ҳаммаси омадли якунланди. У термада ҳам, клубда ҳам муваффақият қозонди. Ваҳоланки, уни бошқалардан ажралиб турди, деб бўлмайди. Соддароқ қилиб айтсак, 3 даъвогар ҳам ғолиблик учун тенг ҳуқуқли.\nҚизиғи шундаки, 11 йиллик тарихда бирор маротаба кучли учлик ҳужумчиларсиз тузилмаган эди. Бундан кўриниб турибдики, голларни қалаштириб ташлайдиган форвардлар ҳозир трендда эмас. Ички чемпионатларда голларни қалаштириб ташлаган Кейн ва Лукакуга кучли 10 таликда ҳам жой топилмагани сўзимизга исбот бўлади.\nЭнди йилнинг энг яхшилари аниқланадиган бошқа номинацияларни ҳам эслаб отамиз. Энг яхши дарвозабон унвонига Тибо Куртуа, Эдерсон ва Эдуар Менди кураш олиб борди. Энг кучли ҳимоячи соврини учун Рубен Диаш, Сесар Аспиликуэта, Антонио Рюдигер асосий даъвогар. Энг яхши ҳужумчи учун даъвогарлар орасида Эрлинг Холанд, Роберт Левандовски ва Килиан Мбаппени учратишимиз мумкин.\nШунингдек, Европа Лигасининг энг яхши футболчиси ким эканлигини ҳам ошкор қилади. Кучли учликда Эдинсон Кавани, Бруну Фернандеш ва Жерар Морено мавжуд. Ғолиб ва совриндорларни аниқлаш маросими 26 август санасида, Туркиянинг Истанбул шаҳрида бўлиб ўтади. “Замин” янгиликларини “Инстаграм”да кузатиб боринг\nЯнгиликлар » Спорт » УЕФA йилнинг энг яхшилари бўлишга даъвогарларни эълон қилди. Якунда ким ғолиб чиқади?


МcДоналдъснинг илк ресторан тармоғи » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » МcДоналдъснинг илк ресторан тармоғи\nБугунги кунда МcДоналдъс ҳақида эшитмаган одам бўлмаса керак. Ҳўш унинг илк тармоғи қайси эканлиги ҳам барчага ойдинмикан? Қуйидаги мақоламизда айнан шу ҳақида маълумотлар келтириб ўтамиз. Марҳамат, улар билан танишинг!\nБиринчи МcДоналдъс ресторани (ҳали ҳеч қандай тармоқ йўқлигида) 1940 йилда Сан-Бернардинода (Калифорния, АҚШ) очилган. Дастлаб ака-ука Ричард ва Маурис МаcДоналд томонидан асос солинган, автоуловчиларга мўлжалланган барбекю ресторани сифатида жойлаштирилган. Аммо 1948 йилда улар айнан гамбургер қилишини бошладилар.\nШундай қилиб, улар барбекю тушунчасидан воз кечиб, соддалаштирилган ва стандартлаштирилган менюга ўтдилар. Унда фақат гамбургер, чипс ва апелсин шарбати бор эди. Тўғри, 1949 йилда озуқалар рўйхатига картошка фриси ва Cоcа-Cола ҳам қўшилди.\nКонвеер меню деб аташ мумкин бўлган менюни стандартлаштириш ва озиқ-овқат тайёрлаш жараёни ўз натижасини берди: МcДоналд ака-ука тармоғидаги 1 гамбургер нархи атиги 15 сентни ташкил этди - бу рақобатчилардан 2-3 баравар паст эди.\nАмерикалик меҳнатсеварлар имтиёзларни англаб етдилар ва сотиб олиш фаолияти орқали ўз ихтироларига овоз беришди. 50-йилларнинг бошларида жигарлар корхонаси аллақачон яхши даромад келтирар эди, аммо улар янги ресторанларни яратишга сармоя киритмадилар, балки францҳизага мурожаат қилишди. Шу туфайли 1953 йилда Феникс (Аризона) ва Дауни (Калифорния) да МcДоналдъснинг ресторанлари очилди.\nАка-укалар францҳиза учун умумий лицензияни 1954 йилда сут маҳсулотлари сотадиган автоматлар сотувчиси Рей Круга сотдилар. 1955 йилда у Иллинойс штатидаги ДесПлаинс шаҳрида ушбу тармоқнинг биринчи ресторанини очди.\nУшбу ресторан ва Сан-Бернардинодаги ака-ука МcДоналдларнинг ресторани келажакдаги тезкор овқатланиш тармоғининг энг қадимги муассасалари бўлиб, бугунги кунда дунёнинг 119 мамлакатида 70 миллионга яқин киши ҳар куни овқатланади.


Ўзбекистонлик сенаторлар жазо тизимини либераллаштиришни маъқулладилар - Фарғона.Ру ахборот агентлиги\n23:35 msk, 22 Сентябрь 2020\nЎзбекистонлик сенаторлар жазо тизимини либераллаштиришни маъқулладилар\n30.06.2007 17:13 msk\nЎзбекистон парламентининг юқори палатаси бўлмиш Сенат ўзининг 29-30 июнь кунлари бўлиб ўтган ўнинчи ялпи мажлисида бунгача Ўзбекистон парламенти Қонунчилик палатаси томонидан қабул қилинган бир қатор қонунларни маъқуллади. Улардан эътиборга сазоворроқлари – “Қамоққа олишга санкция бериш ҳуқуқи судларга ўтказилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги ҳамда “Ўлим жазоси бекор қилиниши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонунлардир.\nМазкур қонунларнинг биринчиси прокуратуранинг республика фуқароларига босим ўтказиш имкониятини сезиларли даражада чеклайди. Иккинчи қонун билан эса ўлим жазоси бекор қилиниши муносабати билан қонунчиликка киритиладиган қатор тузатишлар тасдиқланади.\nЭслатиб ўтамиз, 2008 йилнинг 1 январидан бошлаб жазонинг бу тури Ўзбекистон жиноят қонунчилигидан тўлалигича олиб ташланади (шу билан бирга, республикада ҳалигача уни қўллашга нисбатан мораторий эълон қилингани йўқ).\nЎлим жазосини бекор қилишга нисбатан ҳамма ҳам бир хил муносабатда бўлаётгани йўқ. Кўпчилик, айниқса, ҳуқуқ ҳимоячилари бу қадамни олқишлаяптилар. Айни пайтда ўлим жазоси қўлланилишига тарафдор бўлганлар унинг бекор қилинишини ҳақли жазо беришдан бош тортиш ўлароқ, адолат тамойилининг йўқ қилиниши ўлароқ баҳолаяптилар. Бироқ Ўзбекистон шароитида бу мавзу юзасидан баҳсу мунозаралар ўз маъносини йўқотади: суд тизими мутлақ коррупцияга ботган, ҳакамлар юқоридан келган ҳар қандай буйруқни ёки яхши пул тўланган буюртмани жон деб бажарадиган бир шароитда адолат тўғрисида гапириб ўтирмаса ҳам бўлади. Бундай вазиятда ўлим жазосини умрбод қамоқ жазоси билан алмаштирилиши ҳеч муболағасиз жиддий ютуқ, мутлақо прогрессив ислоҳот бўлиб ҳисобланади.\nҚайд этиш жоизки, ҳукмрон режимнинг барча камчиликларига қарамасдан, Ўзбекистонда жазо тизимини либераллаштириш бўйича очиқ тенденция кузатилмоқда. Дейлик, 90-йиллар бошидан бери совет даврида ўлим жазоси кўзда тутилган жиноят турларининг миқдори 33 тадан иккитагача қисқарган ва кейинги йилдан бошлаб бу жазо тури Жиноят кодексидан батамом йўқолади.\nСенат томонидан маъқулланган қонун республика Жиноят, Жиноят-процессуал ва Жиноят-ижроия кодексларига тегишли ўзгартиш ва қўшимчаларнинг киритишни ҳам кўзда тутади. Ўлим жазоси ўрнига икки турдаги қамоқ жазоси киритилмоқда – умрбод қамоқ жазоси ва узоқ муддатли қамоқ жазоси. Узоқ йиллик қамоқ жазоси муддати йигирма йилдан кўп бўлган, аммо йигирма беш йилдан ошмаган муддатга қамашни назарда тутади.\nШунингдек, янги қонун мазкур жазоларни белгилаш тартиби ҳамда уларни бажариш шартларини ҳам белгилаб беради. Умрбод ёки узоқ муддатли қамоқ жазоси фақат ўта оғир шароитда қасддан одам ўлдирганлик ва террорчилик учун белгиланади, холос. Шу билан бирга, аёллар, вояга етмаганлар ҳамда олтмиш ёшдан ошган эркакларга нисбатан умрбод қамоқ жазоси белгиланмайди.\nУмрбод қамоқ жазосига маҳкум қилинганлар жазони кучайтирилган тартибдаги колонияларда махсус шароитларда ўтайдилар. Дастлабки ўн йилда улар қатъий тартибли колонияларда ўтирадилар, кейин эса улар одатий колонияларга ўтказилишлари, 15 йилдан сўнг эса улар енгиллаштирилган тартибдаги колонияларга ўтказилишлари мумкин.\nУмрбод қамоқ жазосига ҳукм қилинганлар жазонинг йигирма беш йилини, узоқ муддатга озодликдан маҳрум қилинганлар эса жазо муддатининг йигирма беш йилини ўтаб бўлганидан кейингина авф этиш тўғрисида илтимоснома бериш ҳуқуқига эга бўладилар. Бироқ, агар улар ўзларини яхши тутсалар, интизомий жазо олмаган бўлсалар ва тарбиявий тадбирларда фаол иштирок этсалар, бу ҳолат мазкур муддатларни беш йилга қисқартириш имконини беради. Мазкур қўшимча колония ва қамоқхона маъмуриятлари олдида улар ҳатто орзу ҳам қилмаган даражада турли хил суиистеъмол ҳоллари учун кенг йўл очиб бериши тушунарли, албатта.\nЭътиборга сазовор жойи шундаки, айнан шу кунларда қўшни Қирғизистонда ҳам шу каби – ўлим жазосини бекор қилиш ва процессуал ҳаракатларга санкция бериш бўйича прокуратура ваколатларини судларга ўтказиб бериш тўғрисидаги қонунлар қабул қилинганди.\nСенат томонидан маъқулланган бошқа қонунлар ичида яна бири – “Ўзбекистон Республикаси телекоммуникация тармоқларида тезкор-қидирув тадбирларини уюштириш ишлари самарадорлигини ошириш мақсадида Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун диққатга сазовордир. Бу қонунда нималар ёзилгани маълум эмас, аммо номланишининг ўзиданоқ маълум бўлишича, кимнидир қидирадилар ва тутадилар. Айнан кимни қидириб, кимни тутишларини парламент аъзолари ошкор қилмаяптилар. Фақат янги қонун тезкор-қидирув тадбирлари тизимининг техник воситаларига эркинлик бериши ҳамда уларни эксплуатацияси ҳар қандай солиқлардан озод қилиниши маълум қилинмоқда, холос.\nСенаторлар Ўзбекистон Республикаси Марказий сайлов комиссияси таркибига ўзгартишлар киритиш тўғрисидаги масалани ҳам кўриб чиқдилар ва бу юзасидан тегишли қарор қабул қилдилар.\nЎзбекистон Сенатининг ялпи мажлиси ўз ишини давом эттиради.


ФАРЗАНД ТАРБИЯСИ - Ўзбекистон овози газетаси\nбўйича баъзи мулоҳазалар\nНуроний, оппоқ соқоли ўзига ярашган, саксонни қоралаганига қарамай, ҳали тетик ва бардам кўринишли отахон хонага кириб, самимий саломлашгач, вазмин гап бошлади:\n— Болам, Наманганнинг Попидан, Резаксой қишлоғидан атайлаб келдим...\nГап шундаки, тилимиз, динимиз, ҳилпираб турган байроғимиз бор. Кундан-кун сайин ривожланиб бораётган Ватанимиз билан фахрланамиз. Энг муҳими, баркамол авлод камол топмоқда. Буюк аждодларга муносиб авлод вояга етмоқда. Ёшларимиз чуқур билим олиши, касб-ҳунар ўрганиши учун ҳамма шароитлар яратилмоқда. Замонавий мактаблар, лицей ва коллежлар, спорт саройлари, мусиқа мактаблари барпо этилмоқда.\nБу имкониятларга қараб, туриб, ўйлаб қоламан. Давлат шунча ишни қилиб беряпти, ота-оналар нима иш қилиши керак? Тўғриси, ота-оналар зиммасида катта масъулият бор. Улар, айниқса, фарзандлари бўш вақтини қандай ўтказаётганига алоҳида эътибор қаратиши лозим. Чунки бекорчилик оқибатида бола ёмон иллатлар таъсирига тушиб қолиши мумкин. Ичиш ва чекиш каби бемаза одатлар ҳам бекорчиликдан бошланади, болани кимдир йўлдан уради ёки у кимгадир тақлид қилади.\nҲаётдан кузатиб айтаманки, чекиш ичкиликбозликни ёки ичкиликбозлик чекишни келтириб чиқаради. Энг хавфлиси, чекиш-ичиш билан гиёҳвандлик ўртаси бир қадам. Ёшлар тарбиясини бузувчи, жамият тараққиётига зиён етказувчи бундай иллатлардан қандай қутилиш мумкин?\nБу таклифлар бировга ёқар, бировга ёқмас, лекин одамларга билдиргим келяпти. Наманганда бир анъана йўлга қўйилган. Ароқхўр тўйга айтилмайди ёки унинг тўйига кўпчилик бормайди. Ўйлайманки, ичкиликбозликка қарши курашда шунга ўхшаш, яъни жамоатчилик таъсирини ўтказувчи усуллар ўйлаб топилса, фойдали бўларди.\nЎзини Мамасоли Сатторов деб таништирган отахон шу ерга келганда бироз сукут сақлаб қолди, сўнг яна гап бошлади:\n— Умр бўйи болаларга физика-математикадан сабоқ бердим. Шу дейман, айримларга ҳайронсан, ичиш ё чекиш саломатликка зарарлигини билишади. Аммо «менга ҳеч нарса қилмайди», деб ўйлайди. Соғлиғини йўқотиб бўлгач, афсус чекади. Наҳотки, туғилган кунлар ё бошқа хайрли тадбирларни ичиш-чекишсиз ўтказиб бўлмаса. Айрим тўйларда ширакайф йигитнинг қизларни рақсга таклиф этиши оқибатида жанжаллар келиб чиқмоқда. Шунингдек, спиртли ичимликларни истъемол қилганларни жамоат транспортига чиқармаслик йўллари ҳақида ҳам ўйлаб кўрилса, ёмон бўлмасди. Керак бўлса, жамоат жойида кимдир маст ҳолда юрган бўлса, дарҳол ички ишлар бўлимига хабар беришни одат қилишимиз керак.\nЁшлар бир ҳақиқатни қулоғига қуйиб олиши керак. Яъни, ичкиликбозликдан ҳеч ким обрў топмаган, ҳеч кимнинг бири икки бўлмаган. Аксинча, шу касофат сабабли кўпчилик ишдан, оиласидан айрилган соғлиғини, обрўсини йўқотган. Тўғриси, бу иллатлардан воз кечиш учун тарғибот ишларини кучайтириш керак.\nТан олиш керак, гиёҳвандликка қарши кураш қатъий йўлга қўйилган. Гиёҳвандликнинг зарарли оқибатлари ҳақида реклама, танқидий чиқишлар кўп бўляпти, кинофильмлар яратилмоқда. Лекин гиёҳвандликнинг пойдевори кашандаликнинг зарари хақида ўйлайманки, тарғибот ишлари етарли эмас. Ҳатто ўсмирлар, қизларнинг сигарета чекишига лоқайд қараймиз. Бу лоқайдлик аввало ота-онага қимматга тушади ва улар азият чекади. Сўзимни мухтасар қиладиган бўлсам, қуш ўз уясида кўрганини қилади, деганларидек, фарзандларимизга аввало ўзимиз турмуш тарзимиз билан ибрат бўлайлик. Келажаги буюк давлатнинг ворислари ҳар жиҳатдан етук, соғлом бўлиши зарурлигини унутмаслик даркор.


Ўзбекистон Президенти Буюк Ғалабанинг 75 йиллигига бағишланган тантанада иштирок этди (фотогалерея) | O'zLiDeP\nЎзбекистон Президенти Буюк Ғалабанинг 75 йиллигига бағишланган тантанада иштирок этди (фотогалерея)\nМазкур тарихан муҳим воқеани биргаликда нишонлаш мақсадида Россия ҳукумати музаффар мамлакатлар раҳбариятлари номига таклифномалар юборди. Ўзбекистон ҳам, албатта, ўша ғолиб давлатлар сирасида. Халқимизнинг ўша машъум урушда муваффақият учун қўшган ҳиссаси, ҳеч муболағасиз, улкан.\nШу билан бир қаторда, мард ва жасур халқимизнинг шафқатсиз уруш сабаб чеккан мислсиз азияти, азоб-уқубатлари яна бир бор халқаро майдонда ёдга олинди.\nБўлиб ўтган парадда Ўзбекистон Қуролли Кучлари вакиллари ҳам улуғ аждодларга муносиб тарзда иштирок этди. Умумий ҳисобда, тантанада 13 та давлатдан 225 та ҳарбий техника, 14 минг аскар ва офицер қатнашди. Россия пойтахти осмонидан 55 самолёт ва 20 та вертолётнинг учиб ўтиши байрамга ўзгача руҳ бағишлади.


Муҳаммад Солиҳнинг китоби учун жазоланган шоир ҳикояси « Ўзбекистон Халқ Ҳаракати\n28 May 2019 - 9:38\nИчки ишлар вазирлиги тергов департаменти Хоразмлик шоир ва журналист 56 яшар Махмуд Ражабга нисбатан диний экстремизмни тарғиб қилувчи материаллар контрабандаси бўйича жиноят ишини 30 апрел куни иш очди.\nЖиноий ишга асос қилиб, 26 март куни Тошкент аэропортила Маҳмуддан олиб қўйилган китоб ва аудио материаллар киритилган.\nМусодара қилинган китоблар орасида Муҳаммад Бекжоннинг қамоқда ўтган кунлари ҳақидаги “Алвидо Жаслиқ” китобининг бир неча нусхаси ҳам бор эди.\nТергов департаменти расмий билдиришида ёзилишича, китоблар ҳамда бир дона “Mi 5+” русумли уяли телефон аппарати хотирасида диний мазмундаги, ақидапарастлик ғоялари билан йўғрилган материаллар (видео, аудио ёзувлар ва электрон китоблар) борлиги аниқланган.\nМаҳмуд Ражаб 27 май куни “Элтуз” мухбирига берган интервьюсида эса уйида тинтув ўтказилган пайтда ҳам унга жиноий иш очилгани ҳақида айтишмаганини билдирди:\n“Улар бирорта саволимга жавоб беришмади. Ўзларини таништиришмади. Ҳужжатларини кўрсатишмади. Мен тинтув давомидаям “Бошлиқларингиз ким?”, “Ким бўласизлар?”, “Қайси идорадансизлар?”, деган саволларимга ҳам жавоб беришни истамади улар”.\nМахмуд Ражаб, бу китобларга ўзбек зиёлилари орасида катта қизиқиш борлиги учун Истанбулдан олиб келганини айтади.\nМаҳмуднинг дўстлари ва ҳамкасблари эса, у ўз ҳаёти ва ижоди билан ҳар қандай экстремизмдан йироқлигини намойиш қилаётганини билдиришади.\nМаҳмуд Ражаб эса китоблар бир баҳона экани, аслида унга нисбатан босимларга Ўзбекистонда мажбурий меҳнатга қарши фаолияти сабаб бўлганини айтмоқда.\n“Бу воқеаларни уюштиришдан мақсад мени қўрқитиш эмас. Чунки менинг қўрқмаслигимни улар яхши билишади. Бошқаларни қўрқитиш бу. Менинг атрофимда дўстларим кўп. Одамларни қўрқитиш. Халқни қўрқитиш уларнинг мақсади.”\nМаҳмуд яшаётган “Нурли йўл” Маҳалла фуқаролар йиғини раиси унинг бирор диний экстремизмга алоқадор эканлигини инкор этмоқда.\nМаҳмуд Ражаб тинтув пайтида китоблари, ишлатилмаган СД дисклари ва унинг янги қўл телефонидан ташқари сиёсий варақа дея расмийлаштириб етти варақ қоғозни ҳам мусодара қилишганини айтади.


Жасоратли бўлинг, Яҳова сиз биландир! | Тадқиқ сони\nТИЛИДА ЎҚИШ албан амхар арабча аргентина имо-ишора арман африкаанс бикол болгар бразилия имо-ишора валяйта венгер венда вьетнам га грек гренланд грузин гуарани дат занде зулу игбо илоки инглиз индонез исланд испан итальян итальян имо-ишора йоруба каталан квангали кечуа (Аякучо) кечуа (Боливия) киньяруанда колумбия имо-ишора корейс коса креол (Гаити) куаньяма латиш лингала литва луо малагаси малайя мальта мексикан имо-ишора мьянма нгаубере ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон япон имо-ишора ўзбекча қирғиз қозоқ\nЖасоратли ва дадил бўл... Худойинг Яҳова сен биландир. ЁШУА 1:9, ЯДТ\nЁшуа ўз имони ва жасоратини йўқотмаслик учун нима қилган?\nЖасоратнинг қайси мисоллари сизга кўпроқ ёқди?\nИмон ва жасоратда ўрнак кўрсатган қайси кишиларнинг мисоллари, ваъзгўйлик ишини бажаришингизга кўмаклашади?\n1, 2. а) Қайси фазилатлар қийинчиликларни енгишимизга ёрдам беради? б) Имон бу нима? Мисол келтиринг.\nЯҲОВАГА хизмат қилиш бизга қувонч бахш этяпти. Бироқ бутун инсоният каби, биз ҳам қийинчиликларга дуч келяпмиз. Шунингдек, «одиллик учун азоб чекишимиз» мумкин (1 Бутр. 3:14; 5:8, 9; 1 Кор. 10:13). Бундай қийинчиликларни муваффақият ила енгишимиз учун, имон ва жасоратга эга бўлишимиз керак.\n2 Имон бу нима? Ҳаворий Павлус шундай деб ёзган: «Имон — бу умид қилаётган нарсалар амалга ошишидан шубҳаланмасликдир. Гарчи бу нарсалар кўринмайдиган бўлса ҳам, бу нарсалар чин эканига амин бўлишдир» (Иброн. 11:1). Юнон тилидан «амалга ошишидан шубҳаланмаслик» деб таржима қилинган ибора, кўпинча бизнесга оид ҳужжатларда учраб, келажакда муайян нарсага эга бўлишнинг гарови деган маънони англатади. Шу каби, Худонинг ваъдалари келажакда бажо бўлишига ишонадиган одамлар учун, уларнинг умиди амалга ошиши кафолатланган. Имонимиз, Аллоҳнинг ваъдалари амалга ошишини кўришимизга ва ҳатто бу нарсалар кўринмайдиган бўлса ҳам, Муқаддас Китобдаги барча нарса ҳақиқат эканига аминлик қўшяпти.\n3, 4. а) Жасорат фазилати қандай маънога эга? б) Имонимизни мустаҳкамлаб, жасоратлироқ бўлишимизнинг усулларидан бири қайси?\n3 Жасорат фазилати, қаршилик ва хавф-хатарга рўбарў келганимизда, қўрқмай гапиришимизга ва ҳаракат қилишимизга куч бахш этади. Агар жасоратли бўлсак, кучли, дадил ва ҳатто ишонаётган нарсаларимиз учун азоб чекишга тайёр бўламиз (Марк 6:49, 50; 2 Тим. 1:7).\n4 Барчамиз имон ва жасоратга эга бўлишни хоҳлаймиз. Аммо янада жасоратлироқ ва имонимиз мустаҳкамроқ бўлишига муҳтож эканимизни ҳис қилишимиз мумкин. Муқаддас Китобда, ушбу фазилатларни намоён этган минглаб кишиларнинг мисоллари мавжуд. Шундай экан, имонимизни мустаҳкам қилиб, жасоратлироқ бўлишимизнинг усулларидан бири, мана шу мисолларнинг айримларини кўриб чиқишдир.\nЯҲОВА ЁШУА БИЛАН БЎЛГАН\n5. Исроилликларнинг йўлбошчиси бўлиш учун, Ёшуага нима зарур эди?\n5 Келинг, деярли 3 500 йил аввал юз берган воқеаларга назар ташлайлик. Бу ҳодисалар, Яҳова миллионлаб исроилликларни Миср асирлигидан қутқариб олганидан 40 йил ўтиб содир бўлган. Ўшанда, Мусо пайғамбар уларнинг йўлбошчиси эди. У Наво тоғининг чўққисига чиқиб, ваъда қилинган юртни узоқдан кўрганида, 120 ёшда эди. Бу тоғнинг чўққисида у оламдан ўтган. Ундан кейин, «донолик руҳи билан тўлган» Ёшуа Исроил халқининг йўлбошчиси бўлган (Қонун. 34:1–9). Исроилликлар Канъон юртини забт этишга тайёр эдилар. Ёшуага, бу ишда уларнинг йўлбошчиси бўлиш учун, Худонинг донолиги керак эди. Боз устига, ундан Яҳовага ишониб, жасоратли ва кучли бўлиш талаб этиларди (Қонун. 31:22, 23).\n6. а) Ёшуа 23:6 га биноан, нима қилишга жасоратли бўлишимиз керак? б) Ҳаворийлар 4:18–20 ва Ҳаворийлар 5:29 дан қандай сабоқ оляпмиз?\n6 Ёшуанинг намоён этган донолиги, жасорати ва имони, Канъон юртини босиб олиш учун узоқ вақт давомида жанг қилган исроилликларни мустаҳкамлаши керак эди. Улардан нафақат жангда, балки Ёшуанинг топшириқларини бажаришда ҳам жасоратли бўлиш талаб этиларди. Ҳаётининг охирида, у Исроил халқига қуйидагиларни айтган: «Мусонинг Таврот китобида ёзилган барча қонунлардан четга чиқманглар. Уларни битта ҳам қолдирмай бажаринглар» (Ёшуа 23:6). Биз ҳам, Яҳовага доим бўйсунишимиз учун жасоратли бўлишимиз лозим. Бу, бизни Тангрининг иродасига қарши бирон ишга қўл уришга мажбурлашган вазиятларни ҳам ўз ичига олади (Ҳаворийлар 4:18–20; 5:29 ни ўқинг). Агар Яҳовага ибодат ила таянсак, У бизга шу каби жасоратга эга бўлишимизга ёрдам беради.\nҚАЙ ЙЎСИН ИШЛАРИМИЗ ЎНГИДАН КЕЛИШИ МУМКИН?\n7. Ёшуа жасорат ила йўл тутиши ва ишлари ўнгидан келиши учун нима қилиши керак эди?\n7 Аллоҳнинг иродасини бажариш учун жасоратга эга бўлишимиз керак. Бунинг учун эса, Унинг Каломини тадқиқ қилиб, унга амал этишимиз лозим. Ёшуа Мусодан кейин йўлбошчи бўлганидан сўнг, Яҳова унга шундай деган: «Дадил ва ботир бўлишинг керак, Мен қулим Мусо орқали буюрган қонунларнинг ҳаммасини битта қолдирмай бажаргин... Таврот китобида ёзилганлар тилингдан тушмасин, уларни битта қолдирмай бажаришинг учун кечаю кундуз улар ҳақида фикр юритгин. Шунда ишларинг юришиб, ўнгидан келади» (Ёшуа 1:7, 8). Ёшуа бу маслаҳатга қулоқ солди ва унинг ишлари ўнгидан келди. Агар биз ҳам шундай йўл тутсак, Худонинг хизматида янада жасоратли бўлиб, ишларимиз ўнгидан келади.\n8. Ушбу 2013- йил учун қайси оят танланди ва нега бу айни муддао?\n8 Ёшуа Яҳованинг мана шу сўзларини эшитганда, далда олган бўлиши мумкин: «Мен сенга: “Жасоратли ва дадил бўл”,— деб амр берганим ёдингдами? Шундай экан, қўрқма ва ваҳимага тушма, чунки қаерга бормасанг ҳам, Худойинг Яҳова сен биландир» (Ёшуа 1:9, ЯДТ). Яҳова биз билан ҳам бирга. Шунинг учун, келинг, қийинчиликларимиз бўлса ҳам қўрқмайлик ва ваҳимага тушмайлик. Айниқса, қуйидаги сўзлар эътиборимизга лойиқ: «Жасоратли ва дадил бўл... Худойинг Яҳова сен биландир». Ёшуа 1:9 даги мазкур сўзлар, 2013- йил учун йиллик оят деб танланди. Бу оят, имон ва жасоратни намоён этган кишиларнинг сўзлари ҳамда ишлари каби, бизга ойлар мобайнида куч бахш этиб келади.\nУЛАР ХУДОНИНГ ИРОДАСИНИ БАЖАРИШНИ ЖАСОРАТ ИЛА ТАНЛАШГАН\n9. Қай йўсин Раҳоба имон ва жасоратни намоён этган?\n9 Ёшуа иккита айғоқчини Канъон юртига юборганда, Раҳоба исмли фоҳиша уларни яшириб, уларнинг душманларини йўлдан адаштириб юборган. У имон ва жасоратга эга бўлгани учун, исроилликлар Ерихо шаҳрини вайрон қилишганда, ўзини ва уйдагиларини сақлаб қолган (Иброн. 11:30, 31; Ёқб. 2:25). Шубҳасизки, Раҳоба ахлоқсиз ҳаёт тарзини ўзгартиргани учун Яҳовага маъқул келган. Масиҳий бўлганларнинг айримлари ҳам Яҳовага маъқул келиш учун, имон ва жасоратга эга бўлиб, ҳаёт тарзларини ўзгартиришган.\n10. Қайси вазиятда Рут ҳақ топиниш тарафдорига айланди ва натижада қандай баракаларга эришди?\n10 Ёшуанинг ўлимидан сўнг яшаган мўаблик Рут, жасорат ила ҳақ топиниш тарафдорига айланди. Рут Яҳова ҳақида муайян билимга эга бўлгандир, чунки у исроиллик кишига турмушга чиққан эди. Унинг Наима исмли бева қайнонаси Мўаб юртида яшарди, лекин у Исроилдаги Байтлаҳм шаҳрига кўчиб кетиш қарорига келди. Йўлда кетаётиб, Наима Рутни ўзининг Мўаб юртига қайтишга ундади, аммо у шундай деди: «Сиздан ажралишга, қайтиб кетишга мени мажбур қилманг... Сизнинг халқингизни ўзимнинг халқим, сизнинг Худойингизни ўзимнинг Худойим дейман» (Рут 1:16). Вақт ўтгач, Рут Наиманинг Боз исмли қариндошига турмушга чиқди. Улар ўғил кўришди ва кейинчалик ундан Довуд ҳамда Исо келиб чиқди. Ҳа, Яҳова имон ва жасоратни намоён этадиган кишиларга баракаларини ёғдиради (Рут 2:12; 4:17–22; Мат. 1:1–6).\nКЎПЛАР ЎЗ ҲАЁТИНИ ХАВФ ОСТИГА ҚЎЙИШГАН\n11. Ёҳуйидо ва Ёҳушева қай йўсин жасоратни намоён этишди ва бу билан нима амалга ошди?\n11 Аллоҳ, имондошларининг манфаати ва қизиқишларини ўзиникидан устун қўйган кишилар билан бўлганини кўрганимизда, имонимиз мустаҳкамланиб, жасоратга тўламиз. Олий руҳоний Ёҳуйидо ва унинг хотини Ёҳушеванинг мисолини олайлик. Шоҳ Охазиёнинг ўлимидан кейин, унинг онаси Оталиё Йўшдан ташқари шоҳнинг барча фарзандларини ўлдириб, ўзи тахтга ўтиради. Ёҳуйидо ва Ёҳушева Охазиёнинг ўғли Йўшни олти йил давомида яшириб юришади. Еттинчи йили эса, Ёҳуйидо Йўшни шоҳ этиб эълон қилади ва Оталиёни ўлимга маҳкум этади (4 Шоҳ. 11:1–16). Кейинчалик Ёҳуйидо маъбадни тиклашда Йўшни қўллаб-қувватлайди. Ёҳуйидо 130 ёшда оламдан ўтади. «У Исроил халқи, Худо ва Худонинг уйи учун қилган хизматлари эвазига Довуд қалъасида шоҳлар ёнига дафн қилинади» (2 Сол. 24:15, 16). Ёҳуйидо ва унинг хотини жасорат ила йўл тутишгани туфайли, кейинчалик Масиҳ келиб чиқиши керак бўлган шоҳ сулоласи сақлаб қолинди.\n12. Обидмалек қандай қилиб жасоратни намоён этган?\n12 Шоҳ Зидқиёнинг саройидаги Обидмалек исмли хизматчи, Еремиё учун ўз ҳаётини хавф остига қўйган. Яҳудо шаҳзодалари шоҳнинг ёнига бориб, Еремиё жангчилар ва одамларнинг руҳини тушираётгани учун, уни ўлдириш ниятида сардобадаги балчиққа ташлашни сўрашган (Ерм. 38:4–6). Еремиёдан нафратланадиган одамлар кўп бўлишига қарамай, Обидмалек бу пайғамбарнинг манфаатини кўзлаб, шоҳ Зидқиёнинг олдига боради. Шоҳ, Еремиёни қўйиб юборишга рози бўлиб, уни балчиқдан чиқариш учун Обидмалек билан бирга 30 кишини юборади. Шунда, Аллоҳ пайғамбари орқали Обидмалекка, бобилликлар Қуддусга ҳужум қилишганда, омон қолишини ваъда қилади (Ерм. 39:15–18). Ҳа, Худонинг йўлида намоён этилган жасорат мукофотланади.\n13. Учта иброний йигит қандай қилиб жасоратни намоён этган ва уларнинг мисолидан қандай фойда олишимиз мумкин?\n13 Мил. авв. еттинчи асрда, Яҳованинг учта иброний хизматчиси имон ва жасоратни намоён этишгани учун мукофотланишган. Шоҳ Навухадназар Бобилдаги амалдорларни йиғиб, улардан ўрнатилган олтин ҳайкалга сиғинишларини талаб қилган. Бундай йўл тутмаган одам оловли чуқурликка ташланиб, ўлдирилиши керак эди. Ўша учта иброний йигит Навухадназарга шундай дейишган: «Биз сиғинадиган Худо бизни оловли чуқурликдан ҳам, сизнинг қўлингиздан ҳам қутқаришга қодир. Аммо У бизни қутқармаган тақдирда ҳам, билиб қўйингки, эй, шоҳ ҳазратлари, биз ҳеч қачон худоларингизга сиғинмаймиз, сиз ўрнатган олтин ҳайкалга ҳам сажда қилмаймиз» (Дон. 3:16–18). Уларнинг мўъжизавий тарзда омон қолишгани, Дониёр 3:19–30 да баён этилган. Гарчи бизда оловли чуқурликда ўлиш хавфи бўлмаса-да, содиқ қолишда синовларга дуч келяпмиз. Худо, имонимиз ва жасоратимиз учун бизга барака беришига амин бўлишимиз мумкин.\n14. Дониёр 6- бобга кўра, пайғамбар қай йўсин жасорат ила йўл тутган ва натижаси қандай бўлган?\n14 Дониёрнинг душманлари шоҳ Дорога, пайғамбарга зарар келтирадиган фармон чиқариши учун босим ўтказишган. Улар шоҳга шундай дейишган: «Ҳамма одам ўттиз кун мобайнида фақатгина сизга сажда қилсин. Кимки бошқа бир худо ёки одамга сажда қилса, шерлар уясига ташлансин». Лекин пайғамбар имон ва жасоратни намоён этган. «Дониёр фармон имзоланганлигини била туриб уйига борди. Болохонасига чиқиб, ҳар доим қилганидай, кунига уч маҳал тиз чўкиб Худога илтижо қилди, Уни мадҳ этиб улуғлади. Болохонанинг деразалари эса Қуддус томон очилган эди» (Дон. 6:6–10). Дониёр шерлар уясига ташланди, лекин Яҳова уни қутқариб қолди (Дон. 6:16–23).\n15. а) Акила билан Прискилла имон ва жасоратни намоён этишда қандай ибрат кўрсатишган? б) Юҳанно 13:34 даги Исонинг сўзлари нимани англатади ва кўп масиҳийлар шу каби севгини қай йўсин кўрсатишяпти?\n15 Муқаддас Китобдан, Акила ва Прискилла ҳаворий Павлуснинг жонини сақлаб қолиш учун ўзларини хавф остига қўйишганини билиб оляпмиз (Ҳавор. 18:2; Рим. 16:3, 4). Улар Исонинг қуйидаги сўзларига мувофиқ жасорат ила йўл тутишган: «Мен сизларга янги амр беряпман: бир-бирингизни севинглар. Мен сизларни севганимдек, сизлар ҳам бир-бирингизни севинглар» (Юҳан. 13:34). Мусонинг Қонуни ҳам, одамдан ўзгани ўзини севгандай севишни талаб этарди (Лев. 19:18). Бироқ нега Исонинг амри «янги» бўлган? Сабаби бу амр биздан, Исо каби ўзгалар учун ҳаётимизни беришга тайёр бўлиб, шу билан севгимизни намоён этишни талаб этади. Кўп масиҳийлар, имондошларини шафқатсиз муносабатдан ёки душманлар томонидан ўлдирилишдан ҳимоя қилиб, жасорат ила ўзларини хавф остига қўйишгани билан севгини кўрсатиб келишяпти (1 Юҳанно 3:16 ни ўқинг).\nИлк масиҳийлар Рим императорига топинишдан воз кечишган\n16, 17. Илк масиҳийларнинг имони қандай синалган ва буни, бизнинг кунларимиздаги масиҳийларнинг айримлари дуч келган синовлар билан қай йўсин солиштирса бўлади?\n16 Исо каби, илк масиҳийлар фақатгина Яҳовага жасорат ила топинишган (Мат. 4:8–10). Ўшанда, Рим императорини шарафлаш ниятида тутатқи куйдириларди, лекин улар бундан бош тортишган (расмга қ.). Тарихчи Дэниел Манникс ўз китобида ёзишича, олов ёниб турган қурбонгоҳни одатда майдонда ўрнатишарди. Барча маҳбуслар оловга бир қанча тутатқини ташлашлари керак эди ва шундан сўнг уларга ҳужжат берилиб, озод қилинишарди. Уларга бу, императорга топиниш эмас, шунчаки Рим императорини худо деб тан олишни англатишини тушунтиришарди. Шундай бўлса-да, масиҳийларнинг фақат айримлари бу таклифга рози бўлишган («Those About to Die»).\n17 Нацистларнинг концлагерларидаги масиҳийларга, Яҳовага топинишдан бош тортиш ҳақидаги ҳужжатга имзо чекиш билан озод этилиш ва ўлимдан халос бўлиш имкони бир неча марта берилганди. Лекин улардан фақатгина бир нечтаси бундай имзо қўйишган. Руандада содир бўлган қирғинчилик пайтида тутси ва хуту қабилаларидан бўлган Яҳованинг Шоҳидлари ўз ҳаётларини хавф остига қўйиб, бир-бирларини ҳимоя қилишган. Шунга ўхшаш қийинчиликларда жасорат ҳамда имон керак бўлади.\nУНУТМАНГ, ЯҲОВА БИЗ БИЛАН!\n18, 19. Муқаддас Китобдаги имон ва жасоратни намоён этган кишиларнинг қайси мисоллари, ваъзгўйлик ишини бажаришимизга кўмаклашади?\n18 Бугунги кунда биз, Худо Ўз хизматчиларига топширган улкан бир фаолиятда, яъни Шоҳлик хабарини эълон этиш ва шогирд тайёрлаш ишида қатнашиш шарафига эгамиз (Мат. 24:14; 28:19, 20). Исонинг тенги йўқ мисоли учун ниҳоятда миннатдормиз! У «шаҳару қишлоқлар бўйлаб Худонинг Шоҳлиги ҳақида ваъз қилиб юрган» (Луқо 8:1). Исо каби, биз ҳам Шоҳлик хабарини ваъз қилиш учун имон ва жасоратга эга бўлишимиз даркор. Аллоҳнинг кўмаги билан биз ҳам, тўфонда қирилиб кетиши керак бўлган бетавфиқлар орасида «адолат йўлини хабарлаб юрган» Нуҳ сингари жасоратли бўлишимиз мумкин (2 Бутр. 2:4, 5).\n19 Ибодат, ваъзгўйлик ишини бажаришимизга ёрдам беради. Исонинг баъзи издошлари қувғинларга дуч келганда, «Тангрининг каломини жасорат билан гапириш» учун ибодат қилишган ва уларнинг дуолари ижобат бўлган (Ҳаворийлар 4:29–31 ни ўқинг). Борди-ю, уйма-уй хизмат қилишга қўрқаётган бўлсангиз, Яҳова имон ва жасорат сўраб, қилган ибодатларингизга жавоб беради (Забур 65:19, 20 ни ўқинг) *.\n20. Яҳованинг хизматчилари сифатида қандай ёрдамга эгамиз?\n20 Ушбу ёвуз ва нотинч дунёда Худонинг иродасини бажариш осон эмас. Бироқ биз ёлғиз эмасмиз. Аллоҳ биз билан. Унинг Ўғли жамоат Бошидир. Бунинг устига, бутун дунёда 7 000 000 дан ортиқ имондошимиз бор. Келинг, улар билан бирга 2013- йил учун танланган қуйидаги оятни эсда сақлаб, имонимизни намоён этайлик ва хушхабарни эълон қилайлик: «Жасоратли ва дадил бўл... Худойинг Яҳова сен биландир» (Ёшуа 1:9, ЯДТ).\n^ 19- х.б. «Қўриқчи минораси»нинг 2012- йил 15- февраль сонидаги «Дадил ва ботир бўлинг» номли мақолада, жасоратни намоён этган кишиларнинг кўпгина мисоллари мавжуд.\n2013- йилнинг ояти: «Жасоратли ва дадил бўл... Худойинг Яҳова сен биландир». Ёшуа 1:9, ЯДТ


Бош сахифа - Ўзбек афсона ва асотирлари - Халқ қўшиқлари\nХалқимизнинг бошқа мавзу ва турдаги қўшиқлари сингари турей-турейларда ҳам қўйларни жонлантириш, яъни сут соғувчи уни ўзига суҳбатдош одамдек тасаввур қилиш усули етакчи ҳисобланади. Қўшиқ оҳанги оғир, вазмин айтилади. Қўйнинг ақллилиги, иродалилиги, ўз эгасига хайрихоҳлиги ошириб таърифланади. Ҳатто она қўй боғда очилган гулга тенглаштирилади. Айтиш мумкинки, турей-турейларда халқнинг асрлар давомида қўй боқиш машаққатидаги тажриба бадиий йўл билан ўз аксини топади. Тарихдан маълумки, биттагина ўта сифатли қўзи териси ўрни келганда катта-катта амалдаги одамлар ўртасида муомалани б


Холид ибн Ар-Робийъ розияллоҳу анҳудан ривоят қилинади:\n«Ҳузайфа оғирлашиб қолганда қавми ва ансорийлар эшитиб тунда ёки тонг ёришай деганда келишди.\n«Ҳозир қайси вақт?» деди у.\n«Аллоҳдан дўзахнинг тонгидан паноҳ тилайман. «Менга кафанлик олиб келдингларми?» деди.\n«Кафанга кўп сарф қилманглар. Чунки мен учун Аллоҳнинг ҳузурида яхшилик бўлса, у(кафан)ни тезда алмаштирилади. Агар бошқача бўлса зудлик билан суғириб олинади», деди».\nБу ривоятдан саҳобаи киром бетоб бўлиб ётган Ҳузайфа ибн Ямон розияллоҳу анҳуни кўришга кечаси борганликлари маълум бўлди. Демак, касал кўришга кечаси ҳам бориш мумкин экан. Баъзилар «Кечаси касал кўришга бориб бўлмайди, ундай бўлмайди, бундай бўлмайди» дейишади, бу гаплар нотўғри экан.\nШунингдек, ушбу ҳадисдаги Ҳазрати Ҳузайфа ибн Ямон розияллоҳу анҳунинг ўлимга тайёргарликлари, дўзахдан қўрқаётганликлари ҳам чуқур мулоҳаза қилинадиган нарсалардир.\nХусусан, у зотнинг ўзлари учун кафан ҳақида сўраб-суриштиришлари, кафанга ортиқча сарф-харажат қилмаслик кераклигини, яхши бўлса ҳам у дунёда фойда бермаслигини, Аллоҳ раҳматига олса, ундан яхшироғи кийдирилишини айтишлари биз учун катта дарсдир.\n«Мўмин бемор бўлса, Аллоҳ уни худди босқон темирнинг зангини тозалагандек, тозалайди», - дедилар».\nШарҳ: Темирнинг занги бўлса, уни ўтга солиб, пуфлаб, тозалангандек, Аллоҳ берган дард ҳам мўмин банданинг гуноҳларини ювиб, тозалар экан.\nШунинг учун мўмин-мусулмон одам ўзининг бемор бўлишига шундай кўз билан қараши керак. «Нега касал бўлдим, фалончи бирон нарса қилиб қўйдимикан? Фалончига фалон иш қилиб қўйган эдим, қилмасам бўлар экан» каби гапларни айтмасдан, аксинча, иншаАллоҳ, бу дард менинг гуноҳларимни худди темирнинг зангини кетказгандек кетказади, деган умидда Аллоҳдан шифо сўраб туриш керак экан.\n«Қай бир мусулмон бир мусибат ёки беморлик етса, албатта унинг гуноҳларига каффорот бўлади. Ҳатто тикон ёки нохушлик ҳам», - дедилар».\nШарҳ: Демак, мўмин бандага етган каттами, кичикми ҳар қандай беморлик, ҳар қандай мусибат бежиз бўлмас экан, беҳуда кетмас экан. Аллоҳ Субҳанаҳу ва Таоло бу нарсани мўмин-мусулмон бандага гуноҳларни ювадиган бир омил қилиб қўяр экан. Бу ҳақиқатни жуда яхши тушунишимиз керак.\n«Маккада қаттиқ бемор бўлиб қолдим. Набий соллаллоҳу алайҳи васаллам мен кўргани келдилар. Бас, шунда:\n«Эй Аллоҳнинг Расули! Мен мол қолдираман. Биргина қизимдан бошқани қолдирмайман. Молимнинг учдан иккисини васият қилиб, учдан қолдирайми?» дедим.\n«Ярмини васият қилиб, ярмини унга қолдирайми?» дедим.\n«Учдан бирини васият қилиб, учдан иккисини унга қолдирайми?» дедим.\n«Учдан бир. Учдан бир ҳам кўп», дедилар.\nКейин У зот қўлларини пешонамга қўйдилар. Сўнгра юзимни, қорнимни силадилар ва:\n«Эй Аллоҳим! Саъдга шифо бергин! Унинг ҳижратини батамом қилигин!» дедилар.\nШундан бери, ҳозиргача у Зотнинг қўлларининг совуқлигини жигаримда сезиб тураман».\nШарҳ: Саъд ибн Абу Ваққос розияллоҳу анҳу Мадийнадан Маккани фатҳ қилишга борганларида бемор бўлиб қолганлар. Шунда «Мен Маккаликман. Мадийнага ҳижрат қилган эдим. Муҳожир сифатим бор эди, энди Маккада ўлиб қолсам, ҳижратим нима бўлади?» деб ҳам сўраганлар.\nБу ҳадисдан дарднинг оғир бўлганлиги кўриниб турибди. Бу ҳадисдан маълум бўлаётган яна бир нарса шуки, у киши орқаларидан қолаётган молнинг ҳисоб-китобини ҳам қилганлар. Кўпроқ хайр-эҳсон бўлсин, менинг номимдан тарқатилсин, деган маънода хайр-эҳсон учун аввал молнинг учдан иккисини, Расулуллоҳ соллаллоҳу алайҳи васаллам йўқ деганларидан кейин ярмини, сўнга учдан бирини қолдиришни сўрадилар.\nРасулуллоҳ соллаллоҳу алайҳи васаллам аввалгиларини рад этиб учдан бирни васият қилишни тасдиқ қилдилар, лекин шуни ҳам кўп дедилар.\nУшбу ҳадиси шарифдан мерос масаласида муҳим бир ҳукм чиқарилган. Масалан, бир киши меросхўрлари бор бўла туриб, вафотидан олди «Қолаётган барча молимга масжид қуринглар», деса, васияти молининг ҳаммасига ўтмайди, фақат учдан бирига ўтади.\nМисол учун «Ўттиз минг пулим қоляпти, шунга масжид қуринглар» деса, йигирма минг меросхўрларига тақсимланади, васиятига фақат ўн минги сарфланади. Бунга ушбу ҳадис далилдир.\nБоланинг дунёга келишига ота-она сабаб бўлган. Энди шу дунёдаги ҳаёт кечиришига ҳам ёрдам бериши керак. Чунки ота-она бу дунёда бирор мусибатга учраса, фарзандлар хизматини қилади, мол сарфлайди, жонини фидо қилади.\nШунинг учун улар вафот этгач, фарзанд уларнинг мол-дунёсига ҳақдор бўлади. Шу маънода бу ҳақдан уларни мол-дунёнинг эгаси – ота-онаси ҳам маҳрум қила олмайди.\nВафот этаётган шахснинг васияти эса молнинг фақат учдан бир қисмига ўтади. Ота молнинг ҳаммасини бошқа нарсага васият қилган бўлса ҳам, учдан бир қисмидан қолганини шариатнинг ҳукми асосида фарзандлар бўлиб оладилар.\nШу билан бирга, ушбу ҳадисда касал кўргани келган одам беморнинг ҳаққига дуо қилиши кераклигини ҳам ўргандик. Расулуллоҳ соллаллоҳу алайҳи васаллам ҳазрати Саъд ибн Абу Ваққос розияллоҳу анҳунинг пешоналарига қўлларини қўйиб, юзларини, қоринларини силаб, дуо қилишлари бизга ўрнакдир.\nРасулуллоҳ соллаллоҳу алайҳи васалламнинг ушбу ҳадисдаги дуолари илоҳий мўъжиза бўлган. Ушбу муборак дуодан кейин ҳазрати Саъд ибн Абу Ваққос розияллоҳу анҳу соғайиб кетиб, узоқ йиллар умр кўрганлар. Ҳатто Расулуллоҳ соллаллоҳу алайҳи васалламнинг вафотларидан кейин музаффар қўмондон бўлганлар ва Форс империясини енгиб, бу диёрни шу зот фатҳ қилганлар.\nРасулуллоҳ соллаллоҳу алайҳи васалламнинг муборак қўлларининг таъсирида жигарлари узоқ йиллар давомида, ҳатто ҳадис айтилган вақтгача ҳам хушҳол бўлиб турган экан.\nБуларнинг ҳаммаси бизлар учун ўрнак, сабоқ, ибрат бўлиши лозим, уларни ўрганишимиз ва аҳлимизга, биродарларимизга ўргатишимиз керак.


Европанинг энг баланд биноси қаерда жойлашганини биласизми? «Москва-Сити»дан Kun.uz фоторепортажи\nKun.uz мухбирлари меҳнат сафари билан Россия Федерациясида бўлиб турибди. Улар сафар доирасида Москва шаҳрининг диққатга сазовор жойларини ҳам бориб кўришди. Қуйида «Москва-Сити»дан олинган фотосуратлар билан танишиш имконига эгасиз.\nМосква халқаро ишбилармонлик маркази – «Москва-Сити» Россия пойтахтининг Пресненский соҳилбўйида ривожланиб бораётган ишбилармонлик ҳудудидир. Маъмурий жиҳатдан Москва шаҳрининг Марказий маъмурий округи, Преснен тумани қисми ҳисобланади.\n«Москва-Сити» доирасида ишбилармон фаоллик ҳудуди ташкил этилмоқда. У бизнес ва яшаш хонадонлари, қулай ҳаёт учун кенг имкониятларни бирлаштиради. Ушбу лойиҳани ишлаб чиқиш ва ривожлантиришни «Сити» ОАЖ амалга ошириб келмоқда. «Центр-Сити» ДУК эса техник буюртмачи ва давлат мулкини назорат қилувчи ҳисобланади.\n«Москва-Сити» қурилиши бир вақтлар тош майдалайдиган ҳудудда қурилмоқда. Унинг умумий майдони 100 гектарга яқин. Шундан 60 гектари бино-иншоотлар учун ажратилган. 2014 йили бу ерга киритилган сармоялар ҳажми 12 млрд долларни ташкил этди. 2016 йилга келиб, «Москва-Сити» ҳудудида 23та лойиҳадан 12таси қуриб, фойдаланишга топширилди. Яна 7таси қурилмоқда, 4таси лойиҳалаштирилмоқда. «Москва-Сити» осмонўпар бинолари хусусий инвесторлар маблағлари ҳисобига барпо қилинмоқда.\nУшбу мажмуага кирувчи «Город Столиц» биноси Европадаги энг баланд бино ҳисобланиб, 354 метрни ташкил этади. Унинг ташқи кузатув майдони бино томида жойлашгани билан эътиборлидир.\n07:41 / 15.09.2017\nМосквада Европадаги энг баланд томоша майдончаси очилади\n22:36 / 14.01.2017\n"Москва-Сити"даги бинонинг 83-қаватидан одам тушиб кетди\n18:59 / 17.12.2016\nЕвропадаги энг баланд яхмалак дрон ёрдамида видеога олинди


ТИЛ БИЛГАН – ЭЛ БИЛАДИ » Bulung‘ur hayoti газетаси\nGazeta: admin Қўйилган сана: 10-10-2018, 10:26 Рукун: ТАЪЛИМ Кўрилди 642\nХорижий тилларни ўрганиш – дунёга кенг йўл очади. Шунинг учун ҳам мамлакатимиз узлуксиз таълим тизимида чет тилларни ўрганишга катта эътибор қаратилмоқда.\nЎзбекистон Республикаси Президентининг 2012 йил 10 декабрдаги “Чет тилларни ўрганиш тизимини янада такомиллаштириш чора-тадбирлари тўғрисида”ги Қарорига кўра чет тилини барча умумтаълим мактабларининг 1-синфидан бошлаб оммавий ўрганиш йўлга қўйилди. Бунинг натижасида чет тилларни пухта биладиган, кучли билимга эга баркамол авлод етишиб чиқмоқда. Ўқувчи ёшларнинг бошланғич синфданоқ чет тилларни намунали ўзлаштиришига эришиш уларга сабоқ бераётган ўқитувчи зиммасига катта масъулият юклайди.\nМамлакатимизда ёш авлодни баркамол этиб тарбиялаш, уларнинг чет тилларни ўрганишга бўлган қизиқишларини ошириш таълим-тарбиясини янада юқори босқичга кўтаришга хизмат қилади.\n1-синфга келган ўқувчини унинг болаликдаги асосий машғулоти – ўйинидан маҳрум қилиб бўлмайди. Яъни, дарс жараёнида ўқитувчи турли ўйинлардан фойдаланиши яхши самара беради. Бу ўқувчининг дарс жараёнида зерикиб қолишига йўл қўймайди. Бунда кўргазмали ўқув қуроллари, мультимедия воситаларидан ҳам самарали фойдаланиш керак.\n1-синф ўқувчиларининг инглиз тили китобига (Kids English) қизиқарли ўйинлар, мавзуга оид инглизча қўшиқлар киритилган бўлиб, бу воситалардан фойдаланиб дарс ўтиш ўқувчиларнинг инглиз тилига бўлган қизиқишларини оширади. Шу билан бирга, ўқувчиларга инглиз тилини ўргатишда ўқитувчи ва унинг касб маҳорати, билими, кўникма ва малакалари муҳим ўрин эгаллайди. Ана шундагина у ўз ўқувчиларига тўлақонли билим бера олади.\nинглиз тили ўқитувчиси.\nТАРБИЯЛАГАН ОТА-ОНАНГГА РАҲМАТ\n“БАРКАМОЛ АВЛОД” БИРИНЧИ


“Таълимдаги инновациялар” йиллик форумининг ҳалқаро босқичи: мактабгача таълим ташкилотларида креативликни ривожлантириш ва инклюзия – Бош саҳифа\nБош саҳифа / Фаолият / Халқаро ҳамкорлик / “Таълимдаги инновациялар” йиллик форумининг ҳалқаро босқичи: мактабгача таълим ташкилотларида креативликни ривожлантириш ва инклюзия\n31 Oktabr 2019\n“Таълимдаги инновациялар” йиллик форумининг ҳалқаро босқичи: мактабгача таълим ташкилотларида креативликни ривожлантириш ва инклюзия\n2019 йилнинг 31 октябрида Тошкент шаҳрида “Таълимдаги инновациялар: халқаро ҳамкорлик йўналиши” йиллик форумининг ҳалқаро босқичи бўлиб ўтди. Тадбир Ўзбекистон Республикаси Мактабгача таълим вазирлиги ҳамда “Россия педагоглари: таълимдаги инновациялар” форуми томонидан ташкил этилди.\n2019 йил 31 октябрь, Тошкент шаҳри — “Таълимдаги инновациялар: халқаро ҳамкорлик йўналиши” халқаро форуми Россия Федерациясининг 20 та ҳудудлари ва МДҲ давлатларида ҳар йили ўтказиб келинмоқда. Тошкент шаҳрида мазкур тадбирнинг халқаро босқичи биринчи марта ўтказилди.\nФорум фаолияти мактабгача таълим жараёнига муваффақиятли тажрибалар ва инновацион ечимларни жорий этишга йўналтирилган. Россия Федерациясидан ташриф буюрган амалиётчи-маърузачилар томонидан янги методика ва технологиялар билан ишлаш бўйича 15 та семинар ўтказилди. Иштирокчилар боланинг муаммоли ахлоқини тузатиш учун мўлжалланган ABA-терапияси услублари билан танишдилар, чет тилини билмайдиган тарбиячилар кучлари билан кўп тилли муҳит яратилишини муҳокама этдилар ҳамда бола креатив фикрлашини ривожлантириш учун амалий воситаларга эга бўлдилар. Тақдим этилган методикалар уларни мактабгача таълим ташкилотларидаги ўқув-тарбия жараёнига дарҳол жорий этиш имконияти мавжудлиги билан аҳамиятлидир.\n“Инклюзив таълим” бўлими куннинг муҳим қисми бўлди. Болаликдан мутлақо кўрмайдиган Россиялик коуч В.С. Васкевич “Зулматда саёҳат” муаллифлик тренингини ўтказди ҳамда имконияти чекланган болалар билан қандай самарали ишлаш мумкинлиги ва уларга МТТдан университетга қадар йўл босиб ўтишга ёрдам бериш юзасидан сўз юритди.\nХалқаро форумда 250 нафардан ортиқ Мактабгача таълим вазирлиги мутахассислари, давлат ва нодавлат МТТлари раҳбарлари ва педагоглари иштирок этди. Ўқув сессиялари тугаганидан сўнг Россия Федерацияси спикерлари тақдим этилган таълим лойиҳаларини жорий этиш бўйича нотижорат асосда маслаҳатчилар сифатида иштирок этишга тайёр эканлигини билдирдилар.\nШунингдек, тадбир доирасида болалар ижоди учун мўлжалланган Россияда ишлаб чиқарилган канцелярия анжомлари ва товарлари кўргазмаси ҳам ташкил этилди.


Театр санъатига беқиёс эътибор | Ўзбекистон "Адолат" социал-демократик партияси\nТеатр санъатига беқиёс эътибор\n10 Ноябрь, 16:25 • Муносабат, Хоразм вилояти, Янгиликлар • 332 марта кўрилди • Комментариев к записи Театр санъатига беқиёс эътибор нет\nЎзбекистон Республикаси Президенти Шавкат Мирзиёевнинг жорий йил 31 майдаги “Маданият ва санъат соҳасини янада ривожлантириш ва такомиллаштиришга доир чора-тадбирлар тўғрисида”ги қарори ижроси таъминланиб, соҳани ривожлантириш, театрларнинг моддий техник базасини замон талаблари асосида мустаҳкамлаш ишлари изчил давом этмоқда.\nЖумладан, бунинг ёрқин амалий ифодасини Хоразм вилояти мусиқали драма театри мисолида ҳам кўриш мумкин. Айни пайтда театримиз биноси капитал таъмирланмоқда. 572 томошабинга мўлжалланган зални таъмирлаш ишлари тез, жадал суръатлар билан олиб борилмоқда. Ёритиш, иситиш ва совутиш тизимлари хорижий технологиялар асосида янгиланмоқда. Театр саҳна декорациялари ва конструкциялари, либослар, грим ва зарур маҳсулотлари, парда ва бошқа буюмлар билан таъминланади.\nПрезидентимиз биз билан мулоқотда театрнинг репертуари, ходимлар малакаси ва меҳнат шароити билан қизиқди. Ижодий жамоамиз фаолиятини кенгайтириш, мазмун-моҳиятини янада бойитиш бўйича ўз фикр-мулоҳазаларини билдирдилар.\nТеатрни хақиқий маънавият ўчоғига айлантириш учун, аввало, яхши асарлар кераклигини алоҳида қайд этиб, тавсиялар берди. Жумладан, улуғ алломаларимиз, шу билан бирга, замонамиз қаҳрамонлари ҳақида саҳна асарлари яратиш зарурлигини, театр жамоаси томошабинлар билан мунтазам мулоқотни йўлга қўйиш, туманларга чиқиб, спектакллар намойиш қилиш, ёшларни санъатга, маданиятга ўргатиш кераклигини таъкидлади.\nТеатримиз жамоаси аъзолари учун замонавий уй-жой қуриб бериш, театрнинг моддий-техник базасини мустаҳкамлаш бўйича кўрсатмалар берилди. Драматургларни қўллаб-қувватлаш, актёр ва режиссёрлар малакасини ошириш масалаларига алоҳида эътибор қаратилди. Айни пайтда давлатимиз раҳбарининг кўрсатма ва тавсиялари асосида чора-тадбирлар белгиланиб, улар изчил бажарилмоқда.\nТеатримиз бой тарихга эга. Бу улуғ санъат даргоҳида эл-юрт ҳурматига сазовор бўлган машҳур санъаткорлардан Ваҳобжон Фаёзов, Маҳмуджон Сафаев, Қаландар Бойжонов, Салоҳиддин Камолов, Санъат Девонов, Онабиби Очилова, Ражаббиби Бойжонова, Мадраҳим Бобожонов, Ширин Рамазонова, Ҳожибой Ортиқов ва бошқа етук актёрлар саҳнада ижро этган юзлаган ролларини юртдошларимиз бугун ҳам илиқ таассуротлар билан ёдга олишди.\nЗабардаст режиссёрлардан Ҳошим Исломов, Ибодулла Ниёзматовларнинг саҳналаштирган саҳна асарлари ҳақида ҳам фахр билан эслаймиз.\nБугун ҳам театримизда эл севган актёрлардан Гулора Раҳимова, Комилжон Тожибоев, Зулфия Отаева ва бошқа етук актёрлар, ёшлар устозлар анъанасини муносиб давом эттирмоқдалар.\nТеатримиз жамоаси олдида масъулиятли ва муҳим вазифалар турибди. Айни пайтда янги саҳна асарлари устида тайёргарлик жараёнлари қизғин давом этётир.\nПрезидентимизнинг санъатга, санъат аҳлига кўрсатаётган беқиёс эътиборига ижодий фаолиятимиз билан амалий жавоб берамиз.\nХоразм вилояти мусиқали драма театри директори, партия фаоли\nТеатр санъатига беқиёс эътибор was last modified: Ноябрь 13th, 2017 by matbuot\n« Ҳуқуқий маданиятни ошириш йўлида Атроф-муҳитга беписандлик қачонгача?.. »


Карацев Цинциннати "Мастерс" илк даврасида Чиличга ютқазди / Olamsport.com\nКарацев Цинциннати "Мастерс" илк даврасида Чиличга ютқазди\nТеглар : ЦинциннатиАслан Карацев\nАҚШ Цинциннати шаҳрида ўтказилаётган "Мастерс" сериясига кирувчи турнирнинг биринчи давра учрашувлари якунига етиб бормоқда.\nДунёнинг 25-ракеткаси, россиялик Аслан Карацев Western & Southern Open турнирининг биринчи даврасида ATP рейтингида 39-поғонадан жой олиб турган хорватиялик Марин Чиличга 5/7, 3/6 ҳисобларида имкониятни бой бериб қўйди.\nБир соату 54 дақиқа давом этган баҳсда Аслан 6 та, Марин 8 та эйс зарбасини ижро этди. Бу теннисчиларнинг ўзаро ўтказган илк учрашуви эди. Марин Чилич иккинчи даврада бошқа бир россиялик теннисчи Андрей Рублёвга қарши кортга чиқади.\nЭнди Маррейни мағлуб этган Карацев Сидней турнири чемпионига айланди 0\nАслан Карацевнинг Сиднейдаги юриши давом этади 0\nЖокович, Рублев ва Карацев ATP Cup'да иштирок этмайди 0


Вашингтон Каримовнинг Афғонистон муаммосини ҳал қилишда Москванинг иштироки ҳақидаги фикрларига муносабат билдирди\n16:14 / 27.04.2016\nАҚШ Давлат департаменти Афғонистондаги зиддиятни ҳал қилишда Россиянинг иштироки ошишини хайрихоҳлик билан қабул қилади. Бу ҳақида “Интерфакс” агентлигига Америка ташқи сиёсий бошқармаси вакилларидан бири маълум қилди.\n“Биз барча давлатларни маҳаллий ҳукумат ва минтақанинг бошқа мамлакатлари билан ҳамкорлик қилиш орқали Афғонистондаги вазиятнинг барқарорлашуви учун ижобий роль ўйнашга чорлаймиз”, - деди агентлик ҳамсуҳбати.\nДавлат департаменти вакили Ўзбекистон республикаси президенти Ислом Каримовнинг 26 апрелда Россия раҳбари Владимир Путин билан бўлиб ўтган музокараларидаги сўзларига изоҳ берди. Унда Каримов Афғонистон муаммосини сиёсий жиҳатдан ҳал қилишда музокара жараёнига Москвани жалб қилиш фикрини билдирди.\n“Бу муаммони Россия иштирокисиз ҳал қилишга уриниш ўйламай қабул қилинган қарор деб ҳисоблаймиз”, - деди давлат раҳбари.\nБунуги кунда Афғонистондаги вазиятни барқарорлаштириш бўйича музокаралар Вашингтон, Пекин, Кобул ва Исломобод иштирокида тўрт томонлама олиб борилмоқда.


Россияда “ноқонуний контент” учун Твиттер бутунлай блокланиши мумкин\n10 март чоршанба куни Россия ўз ҳудудида АҚШга тегишли бўлган Твиттер ижтимоий тармоғининг тезлигини пасайтираётганини маълум қилди. Россия Твиттерни ноқонуний материални ўчирмаганликда айблаб ушбу ишни амалга оширган бўлиб, агар Твиттер Россиянинг маълумотларни ўчириш бўйича талабларини бажармаса уни бутунлай блоклаб қўйишини ҳам айтган.\nУшбу ҳолат Россия ва АҚШ ижтимоий тармоқлари ўртасидаги курашни янада ҳам кучайишига олиб келиши мумкин. Бундан бир неча ҳафта олдин Россия ҳукумати Твиттер ва бошқа ижтимоий тармоқларда ҳукуматга қарши уюштирилаётган намойишларда ёш болаларни ҳам қатнашишга чақирилаётгани айтиб, улардан бундай мазмундаги постларни ўчиришни сўраган.\nРоссияда медиани тартибга солиб турувчи Роскомнадзор ташкилотининг маълум қилишича, 10 мартгача Твиттер тармоғида ноқоуний мазмундаги 3000 дан ортиқ твитлар ёзилган. Аммо, Твиттер ушбу хабарларни ўчириш борасидаги талабларни бир неча йиллар давомида эътиборсиз қолдирмоқда.\n«Секинлашув 100 фоиз мобил қурилмаларга ва 50 фоиз мобил бўлмаган қурилмаларга нисбатан қўлланилади. Агар Твиттер қонун талабларини эътиборсиз қолдиришда давом этса, мажбурий чеклов чоралари ҳам давом эттирилади ва бу бутунлай блокланишгача бориши мумкин» дейилади Роскомнадзор баёнотида.\nРоссия 2018 йилда Телеграм мессенжер хизматини тақиқлашга уринганди. Аммо, рус ҳукумати техник жиҳатдан дастурни бутунлай блоклай олмади ва ўтган йили ушбу тақиқни батамом бекор қилди.\nКиритилди: 16:58 11.03.2021. Ўқилди: 1279 марта. Фикрлар сони: 0 та.